USTAZ YAAKUB YUSRA DIANUGERAH ‘TOP LEADERSHIP CEO’

KUALA LUMPUR: Pengarah Urusan Murtadha Dakwah Centre (MADAD), Ustaz Mohammad Yaakub Yusra Mohd Yusof diiktiraf sebagai ‘Top Leadership CEO’ dalam majlis anugerah “100 Top Young CEO 2021”.

Menurut Yaakub Yusra yang lebih dikenali sebagai ‘Ustaz Saham’, pengiktirafan itu merupakan tanggungjawab untuk mencapai misi dan visi dalam membawa kelestarian bidang dakwah serta kebajikan bagi membantu masyarakat.

“Penganugerahan tersebut hanya anugerah semata yang tidak perlu dibanggakan, tetapi ia lebih kepada tanggungjawab yang Allah bagi untuk buat yang lebih baik.

“Kita ingin bawa satu kelestarian dalam bidang dakwah serta kebajikan, yang bukan semata-mata meminta duit daripada orang tapi kita buat satu penjanaan yang bernilai kebaikan, peluang pekerjaan sekaligus keuntungan yang diperoleh dapat diberikan bantuan kepada orang ramai,” katanya selepas menerima pengiktirafan tersebut di bawah kategori Education Dakwah And Services Industry dalam majlis tersebut.

Jelas Yaakub, beliau meletakkan harapan yang tinggi agar MADAD dapat melahirkan dan mewujudkan institusi Islam yang berdaya saing di negara ini pada masa hadapan.

“Itu misi dan visi yang kita nak agar wujudnya Al-Azhar kedua di Malaysia dan wujudnya tahfiz atau institusi islam yang berdaya saing dan mampan dari segi ekonomi.

“Sekarang adalah fasa untuk kita buat dan buat, kalau terlalu mengkritik ia tidak membantu. Berhenti berfikir tentang rumah tetapi fikir tentang ummah,” katanya lagi.

Majlis anjuran Ikon Malaysia itu turut dihadiri Menteri Pembangunan Usahawan Dan Koperasi Tan Sri Noh Omar.

MADAD merupakan sebuah fasiliti dakwah 24 jam yang dijangka siap sepenuhnya pada 2026. Pembangunan merangkumi sekolah tahfiz (lelaki dan perempuan), lengkap dengan masjid, rumah warga emas, stadium sukan-E, hub sukan sunnah, hotel kapsul, dimana kesemua kemudahan adalah secara percuma.

Pembinaan pusat dakwah itu dijangka akan siap sepenuhnya pada 2025.


UAE UMUM 4.5 HARI BEKERJA SEMINGGU

ABU DHABI: Emiriah Arab Bersatu (UAE) mengumumkan waktu kerja baharu iaitu empat hari setengah seminggu dengan petang Jumaat, Sabtu dan Ahad akan dikira sebagai hujung minggu.

Lapor pejabat media kerajaan UAE, hari bekerja baharu yang paling singkat di dunia itu akan berkuatkuasa 1 Januari 2022.

Melalui pelaksanaan baharu tersebut, pekerja kerajaan juga diberi pilihan untuk bekerja dari rumah pada hari Jumaat dan menyusun jadual waktu bekerja mengikut masa yang fleksibel.

Keputusan untuk menjadikan hujung minggu lebih panjang itu adalah sebahagian daripada langkah UAE untuk meningkatkan keseimbangan kerja dan kehidupan.

Ia juga demi kesejahteraan sosial rakyatnya di samping menambah baik prestasi untuk mempromosikan daya saing ekonomi.

Sejak beberapa tahun kebelakangan ini, UAE telah melaksanakan beberapa langkah untuk menjadikan ekonominya lebih menarik kepada pelabur dan bakat asing termasuk memperkenalkan visa jangka panjang. – AlHijrah Online


PRU-15: BANTUAN RAKYAT MESTI BEBAS SIMBOL POLITIK

KUALA LUMPUR: Amalan menggunakan lambang parti politik pada bantuan yang diberikan kepada rakyat perlu dilihat serius kerana ia merupakan satu bentuk rasuah sekali gus mencabul dan melanggar undang-undang antirasuah negara terutama dalam tempoh pilihan raya umum kini.

Pengerusi Jawatankuasa Khas Mengenai Rasuah (JKMR) Tan Sri Dr Rais Yatim memandang berat isu itu dan menegaskan sebarang bantuan untuk rakyat haruslah bebas daripada lambang parti politik kerana ia merupakan satu bentuk sogokan dan pengaruh undi kepada parti tertentu.

“Barang siapa yang menerima bungkusan, kampit beras atau makanan sedemikian, dimohon agar lekas membuat laporan polis atau terus kepada Suruhanjaya Pencegahan Rasuah Malaysia (SPRM).

“Harga diri demi demokrasi jauh lebih berharga daripada sekampit beras dan sebotol minyak masak,” katanya dalam kenyataan dikeluarkan Parlimen Malaysia hari ini.

Beliau berkata baru-baru ini terdapat beribu kampit beras dicap dengan lambang parti politik tertentu sebelum dihadiahkan kepada rakyat di kampung luar bandar dan kampung baharu, rumah pangsa serta tempat-tempat lain.

Selain itu, Rais turut menekankan supaya Suruhanjaya Pilihan Raya (SPR) lebih cakna menguatkuasakan Akta Kesalahan Pilihan Raya 1954 dalam memantau perkara tersebut.

Beliau juga meminta SPR dan SPRM bersiap siaga dan bertindak mencegah perbuatan antikeluhuran itu, selain menyuarakan kebimbangan suasana pada masa kini yang seolah-olah menunjukkan perbuatan sogok-menyogok semakin berleluasa sehingga mewujudkan seperti pesta budaya rasuah.

Pada 20 Okt lepas, SPR menetapkan 19 Nov sebagai tarikh pengundian Pilihan Raya Umum ke-15 (PRU15) manakala tarikh penamaan calon ditetapkan pada 5 Nov dan pengundian awal pada 15 Nov.

Pelaksanaan pilihan raya itu akan melibatkan 222 kerusi Dewan Rakyat di seluruh negara dan negeri yang telah membubarkan Dewan Undangan Negeri (DUN) iaitu Perak, melibatkan 59 kerusi DUN, Pahang (42) dan Perlis (15).

Turut diadakan serentak adalah PRK DUN Bugaya, Sabah.–AlHijrah Online


WUJUDKAN JAWATANKUASA KHAS SANTUNI KANAK-KANAK DI MASJID: MUJAHID

PUTRAJAYA: Masjid disaran mewujudkan jawatankuasa khas untuk menyantuni kanak-kanak dengan pendekatan berhemah ketika mereka berada di rumah ibadah tersebut, kata Menteri di Jabatan Perdana Menteri Datuk Seri Dr Mujahid Yusof.

Saranan itu rententan insiden penularan surat seorang kanak-kanak mengenai pengasingan saf, juga selaras dengan konsep RAHMAH Masjid agar mesra dengan kanak-kanak dalam mengimarahkan masjid, katanya.

Mujahid hari ini menerima kunjungan kanak-kanak itu Nadzrul Zafran Shahrul Azly, 10, yang menarik perhatian ramai selepas surat yang dihantarnya kepada imam dan jawatankuasa surau dua tahun lepas bertanyakan kenapa beliau diasingkan saf dengan orang dewasa, tular di media sosial, di sini.

Bercakap kepada media sempena kunjungan itu, Mujahid berkata larangan kanak-kanak tidak boleh berada di saf hadapan telah menjadi ‘budaya’ di kebanyakan masjid dan surau di negara ini namun perkara itu tidak dinyatakan oleh agama Islam, malah Nabi Muhammad SAW sendiri mesra kepada kanak-kanak dan bersolat bersama mereka.

Selain amalan menghormati jemaah yang lebih tua, tidak berlaku kesalahan untuk kanak-kanak bersolat di saf hadapan bersama orang-orang dewasa selagi kanak-kanak tersebut boleh mengawal diri dan tidak mengganggu jemaah lain, katanya.

“Saya cadangkan tiap-tiap masjid melayan kanak-kanak daripada sebelum mereka solat sehingga selepas solat dengan cara yang difikirkan sesuai oleh jawatankuasa itu seperti memberikan mereka coklat, makanan atau minuman selepas mereka bersembahyang,” katanya.

Sementara itu, Nadzrul Zafran ketika mengimbas kembali idea menulis surat itu berkata ia tercetus selepas terkilan dengan tindakan jawatankuasa masjid di kawasan Lembah Pantai, Kuala Lumpur yang mengarahkannya untuk ke saf belakang ketika beliau sudah bersedia untuk menunaikan solat terawih, dua tahun lepas.

“Saya telah siap berdiri di sisi ayah untuk memulakan solat sebelum pengerusi membuat pengumuman meminta kanak-kanak untuk ke saf belakang tanpa alasan yang kukuh.

“Saya sangat terkilan kerana saya sudah bersunat dan menjaga tingkah lalu ketika di rumah Allah, lalu semasa di rumah saya menulis surat bagi bertanyakan perkara itu dan menyerahkannya kepada imam keesokan harinya,” kata pelajar Sekolah Kebangsaan La Salle, Brickfields itu.

Nadzrul Zafran yang bercita-cita menjadi pensyarah di Universiti Madinah berkata beliau menulis surat tersebut dengan niat yang baik supaya masjid tidak menjadi ‘mimpi buruk’ kepada kanak-kanak berikutan tindakan pengurusan yang tidak mesra.

Selain Mujahid, tindakan Nadzrul Zafran yang menyuarakan hak kanak-kanak itu turut mendapat perhatian Mufti Wilayah Persekutuan Datuk Seri Dr Zulkifli Mohamad Al-Bakri yang membalas dan memberi penjelasan berhubung kedudukan saf kanak-kanak di dalam masjid dan surau. — BERNAMA


ANGKA POSITIF KINI MELEBIHI EMPAT ANGKA DENGAN 1,228 KES

ANGKA POSITIF KINI EMPAT ANGKA DENGAN 1,228 KES

KUALA LUMPUR: Kes positif COVID-19 hari ini mencatatkan jumlah empat angka iaitu 1,228 kes baharu.

Ketua Pengarah Kesihatan Tan Sri Dr Noor Hisham Abdullah berkata daripada jumlah itu 1,217 daripadanya adalah kes tempatan dan 11 daripadanya kes import.

Sabah kekal negeri yang mencatatkan kes baharu tertinggi dengan 889 kes baharu diikuti Negeri Sembilan 96 kes dan Selangor 76 kes.

Dr Noor Hisham turut memaklumkan tujuh kematian baharu dicatatkan hari ini dengan jumlah kematian keseluruhan kini 221 kes.

Sementara itu 671 kes sembuh baru direkodkan menjadikan jumlah kes pulih keseluruhan 16,555. — AlHijrah Online


PKPB DI KLANG, SANDAKAN, PAPAR, DAN TUARAN

KUALA LUMPUR: Kerajaan hari ini umum pelaksanaan Perintah Kawalan Pergerakan Bersyarat (PKPB) di Klang, Selangor serta Sandakan, Papar dan Tuaran, Sabah.

Menteri Kanan (Keselamatan) Datuk Seri Ismail Sabri Yaakob memaklumkan keputusan itu susulan peningkatan kes di kawasan terlibat yang kini telah diklasifikasikan sebagai zon merah.

“Sidang Khas Majlis Keselamatan Negara (MKN) hari ini turut mendengar pembentangan Kementerian Kesihatan Malaysia (KKM) berkenaan situasi di beberapa kawasan yang baru diklasifikasikan sebagai zon merah di Sabah dan Selangor kerana mempunyai lebih 40 kes positif COVID-19. Kawasan-kawasan tersebut adalah Sandakan, Papar, Tuaran serta di Klang.

“Melihat kepada peningkatan kes COVID-19 di kawasan-kawasan tersebut, kerajaan bersetuju untuk melaksanakan PKPB bermula 9 Oktober 2020,” katanya dalam sidang media hari ini.

Jelas Ismail Sabri pelaksanaan PKPB ini bagi membendung jangkitan dan penularan COVID-19 dalam daerah tersebut serta membolehkan aktiviti pengesanan kes secara bersasar dilaksanakan sepanjang tempoh 14 hari.

Tambahnya pergerakan keluar masuk di ke empat kawasan PKPB ini adalah tidak dibenarkan kecuali melibatkan perkhidmatan perlu termasuk kilang-kilang dan rantaian yang berkaitan dalam perkhidmatan perlu adalah dibenarkan.

Ujangnya lagi Kementerian Perdagangan Antarabangsa dan Industri Malaysia (MITI) akan menyenaraikan jenis perkhidmatan perlu yang terlibat di kawasan tersebut.

Menurut Ismail Sabri antara SOP yang ditetapkan sepanjang tempoh PKPB adalah seperti berikut:

Katanya bagi memastikan pematuhan perintah ini, Polis Diraja Malaysia (PDRM), Angkatan Tentera Malaysia (ATM), Angkatan Pertahanan Awam Malaysia (APM), Jabatan Sukarelawan Malaysia (RELA), Pihak Berkuasa Tempatan dan pegawai yang diberi kuasa, akan mengawal seluruh kawasan terlibat.

Penduduk diminta untuk bertenang dan memberi kerjasama sepenuhnya kepada petugas-petugas dari KKM serta mematuhi semua arahan pihak berkuasa. — AlHijrah Online / Zaim Zamani


TIADA YANG TERCICIR DALAM USAHA BAWA PULANG RAKYAT MALAYSIA DI WUHAN

KUALA LUMPUR: Kedutaan Besar Malaysia di China sedang mengenal pasti jumlah sebenar rakyat Malaysia yang berada di bandar Wuhan dan kawasan sekitarnya dalam usaha membawa pulang mereka yang berada di kawasan terjejas ekoran penularan penyakit berjangkit 2019 novel koronavirus.

Duta Besar Malaysia ke China, Raja Datuk Nushirwan Zainal Abidin berkata ia bagi memastikan tiada individu yang tercicir daripada senarai mereka yang akan dibawa pulang ke tanah air.

“Kami masih meneruskan usaha mendapatkan nama dan bilangan rakyat Malaysia yang berada di Wuhan dan kawasan sekitarnya yang ingin pulang. Namun jika ada antara mereka yang enggan pulang, itu bergantung kepada mereka.

“Sehingga kini kami telah mendapat 96 rakyat Malaysia dan 20 pasangan (bukan warganegara) yang lapan daripadanya adalah pelajar dan bakinya adalah mereka yang melancong ke China untuk melawat keluarga mereka,” katanya ketika dihubungi Bernama, hari ini.

Raja Nushirwan berkata rakyat Malaysia yang masih belum menghubungi pihak kedutaan diminta berbuat demikian bagi memastikan proses membawa pulang berjalan lancar.

Ditanya sama ada bekalan makanan rakyat Malaysia di sana mencukupi, Raja Nushirwan berkata ketika ini pihaknya turut berusaha untuk menghantar bekalan makanan ke premis kediaman rakyat Malaysia.

“Daripada maklumat yang saya terima memang ada kebimbangan (bekalan makanan tidak mencukupi) tetapi mereka di sana masih mendapat bekalan makanan berikutan kerajaan China pun dah membekalkan makanan ke Wuhan.

“Kami pun sedang berusaha untuk menghantar bekalan makanan ke kediaman mereka (rakyat Malaysia),” katanya.

Semalam Perdana Menteri Tun Dr Mahathir Mohamad berkata Malaysia bersedia untuk membawa pulang rakyatnya yang kini berada di Wuhan jika dibenarkan oleh kerajaan China.

Dr Mahathir berkata kerajaan Malaysia melalui Kementerian Luar akan memulakan rundingan secepat mungkin dengan kerajaan China bagi tujuan itu.

Kerajaan China dilapor melaksanakan perintah berkurung membabitkan jutaan penduduk di beberapa bandar raya yang dikesan dilanda wabak koronavirus. — BERNAMA


SURAT BUAT PENCINTA NEGARA

Oleh Datuk Dr Hussamuddin Yaacub

Saya memohon izin ruang dan waktu, untuk bercakap dari hati saya, tentang suasana yang berlaku di Malaysia. Ia tentang tanah air kita yang tercinta, di mana bumi tempat kita berpijak, tempat membina keluarga dan bersahabat. Selama ini, kita hidup aman tenteram di dalam negara yang mempunyai pelbagai kaum, agama, budaya dan bahasa. Namun, di saat ini, kita menjadi resah dan patah hati pada hubungan sesama kita, sedangkan #KitaLahMalaysia.

Saya sebagai rakyat Malaysia, dalam semangat #KitaLahMalaysia ingin menyeru kepada semua yang mencintai keharmonian di dalam negara ini untuk sama-sama kembali kepada nilai-nilai terdalam di jiwa kita.

Saya percaya, “wajah” dan gerak laku yang kita paparkan hari ini, bukanlah diri kita yang sebenar. Andai kita terjun jauh ke dalam diri kita masing-masing; berbalah, dengki, memfitnah, berkasar pada sesama, melaga-lagakan itu tidak selari dengan nilai-nilai yang tertanam di dalam diri kita. Kita dijadikan Tuhan, punya jiwa dan akal budi yang murni. Kita perlu kembali. Kembali mencari diri kita serta jiwa kita yang sebenar, yang dijadikan untuk mencipta kecemerlangan di dunia, sebelum kita tinggalkan dunia ini.

Cabaran Belenggu

Walaupun kita Melayu, Cina, India, baby boomers, generasi X, milenia, hakikatnya kita sama. Kita dijadikan sebagai manusia yang perlu saling berhubung, berkomunikasi dan bekerjasama. Kita perlu connect & engage. Tanpa komunikasi, kita hidup dengan fikiran kita sendiri, terbina persepsi kerana tidak cuba mendengar dan memahami dan akhirnya terbina benci.

Belenggu materialisme, kehendak yang meluap-luap kepada kuasa, harta dan sikap ego boleh meruntuhranapkan negara ini. Sifat buruk dan benci, itu bukan didikan yang ada dalam agama kita semuanya. Negara Malaysia ini terbina dengan kebaikan, bukan keburukan. Sudah saatnya untuk kita berhenti melakukan perkara yang salah, membuang semua kepentingan yang salah dan berhenti menuding salah kepada sesama sendiri.

Saya sedar, jalan yang saya ambil untuk menyuarakan secara terbuka cabaran tentang perpaduan saat ini bukan jalan yang mudah. Ia sukar. Ketika isu bangsa dan agama ini mula tercetus satu demi satu, saya sendiri mengalami rasa yang bercampur; sedih, geram, marah sebagaimana saya kira, sebahagian besar orang lain. Saya akhirnya mengambil keputusan untuk bersuara secara lantang walau saya bergerak secara solo kerana ini tanda cinta saya kepada negara.

Saya tidak didorong oleh sesiapa untuk tampil bercakap. Hati saya tidak boleh diam dan terus mengasak saya untuk bercakap yang benar walau pahit. Saya sedar, akan ada orang yang skeptikal dengan saya, mempersoalkan niat saya dan membenci saya. Namun apa yang lebih penting adalah survival untuk negara ini. Sejujurnya, saya tidak sanggup melihat negara yang telah dibina oleh datuk, nenek kita runtuh kerana rosaknya ekosistem nilai dan bercambahnya perkara-perkara yang salah di dalam masyarakat dan negara.

Isu timbul kerana tercetusnya rasa tidak puas hati antara kaum tentang HAK masing-masing; Orang Cina rasa hak mereka tak diendahkan dan orang Melayu pula rasa hak mereka dirampas. Akibatnya masing-masing jauh hati, kemudian tidak berkomunikasi dan terputus hubungan, disconnected. Maka, dari sini terbentuklah benteng perkauman.

Saya kira ramai rakyat berkongsi kekecewaan dengan nilai yang ada pada negara ini pada usia lebih 60 tahun merdeka. Pelbagai isu berlaku selepas 2018 amat mendukacitakan:a. Isu Jawi: Dong Zong tidak setuju 3 halaman jawi dimasukkan dalam pembelajaran. Mereka mahu sijil UEC diiktiraf tetapi tidak kisah kepada sensitiviti di negara ini.

Kita perlu memahami semula sejarah. Kita lihat sekarang isu banyak timbul di tahap pendidikan. Kita boleh bertoleransi dengan syarat Dong Zong juga perlu toleransi untuk semua pelajar UEC perlu belajar Bahasa Melayu yang menjadi Bahasa Kebangsaan negara kita Malaysia.

Masyarakat Cina dan India perlu boleh berkomunikasi di dalam bahasa Melayu dengan fasih kerana telah 50 tahun Bahasa Melayu menjadi Bahasa Kebangsaan Malaysia sebagaimana termaktub di dalam Perlembagaan Persekutuan.

b. Isu Tanglung dan Pesta Ponggal: Berkenaan isu tanglung, sampai tujuh menteri turun untuk menyokong perkara ini, padahal ia bukan menjadi isu selama ini. Apa yang dicari dan diselesaikan sebenarnya? Ia memberi mesej keliru pada orang Melayu dan India. Adakah kerana panik maka kita bertindak demikian rupa?

Pesta Ponggal juga menjadi panas di sekolah sehingga melibatkan isu perkauman yang boleh memecahkan perpaduan. Ada banyak lagi isu besar yang perlu kita tangani bersama dan lebih saksama. Pada saya ia sangat tidak produktif. Sepatutnya setiap apa yang kita lakukan perlu melihat impak. Kerana terlampau takut, kita memberikan reaksi yang counter productive. Reaksi sebegini menambah buruk keadaan. Membuat orang Melayu semakin marah.

d. Isu pemberitaan media yang bersifat rasis dan melaga-lagakan sesama sendiri. Etika kewartawanan tidak lagi dipatuhi. Etika kewartawanan sepatutnya untuk membina bangsa dan negara. Media kena betul-betul bertanggungjawab. Kadangkala kerana keuntungan jangka pendek kita lupa nilai-nilai yang perlu dikedepankan.

c. Isu perkauman di media sosial. Ada orang yang mengambil kesempatan. Ini semua perlu dihentikan. Ada yang hanya mahu menyimbah minyak kepada api kemarahan antara kaum dan pelbagai isu yang ada. Tunggu seminggu, datang lagi isu yang memanaskan suhu negara. Ia perlu dibendung oleh semua individu dan pemimpin. Kita tidak mahu negara ini musnah disebabkan bermain dengan isu tanpa solusi di kalangan cybertrooper yang dibayar atau tidak dibayar. Inikah cara kita menyayangi negara ini?

Media-media dan portal-portal hilang etika sebagai medium penyampai maklumat yang berfaedah dan memandaikan manusia. Mensensasikan kisah yang bukan dianggap berita pun hingga masyarakat jadi keliru hingga ke tahap ianya menimbulkan fitnah dan perpecahan kaum dan agama. Ini ancaman besar kepada dunia hari ini, menulis tanpa verifikasi dan menimbulkan banyak spekulasi. Platform media harus kita gunakan untuk Reboot integriti kewartawanan demi keharmonian Negara yang kita cintai.

Semua senarai yang disebutkan boleh jadi lebih panjang, selagi kita bercakap tentang hak kita. Ia tidak akan habis, ia akan terus escalate. Selesai satu hak akan ada hak lain lagi yang kita tuntut. Selagi kita tidak berpindah kerangka fikir (mindset) dari hak kepada tanggungjawab, 10 atau 20 tahun lagi kita akan terus berada dalam kitaran yang sama. Sebagai rakyat Malaysia, soalan penting yang perlu diajukan: adakah TANGGUNGJAWAB saya untuk kebaikan dan keharmonian Malaysia sudah tertunai?

Tolak dari dimanipulasi

Antara perkara yang perlu kita tangani di dalam membina kembali ekosistem nilai ini adalah dengan menilai kembali diri kita. Kita perlu reengineering diri kita.

Kepercayaan kita apakah terbentuk oleh manipulasi orang lain yang kita taksub dengannya?

Berapa ramai orang agama di kalangan semua agama yang bercakap soal integriti, tetapi tetap terlibat dalam penyelewengan, menyalahgunakan kuasa tetapi sanggup memanipulasi penganut agamanya kerana kepentingan diri sendiri, sedangkan masyarakat begitu taksub dengan mereka kerana percaya dan tidak sedar bahawa mereka sedang ditipu.

Kita sedih apabila dalam kalangan orang agama bercakap soal agama tapi tak ada integriti, ustaz yang kita taksub dengannya, sami-sami di rumah ibadat di kuil atau temple yang menyalahgunakan kuasa, ada kepentingan sendiri, pemimpin yang hanya tahu tweet sana sini tapi tak buat kerja, bahkan mengapi-api semata-mata nak menjaga undi. Agama dan politik tidak salah, tetapi orang yang diharapkan untuk menjaga dan memimpin, telah terhakis nilai di dalam jiwa sehingga membawa penganut dan pengikut masing-masing ke arah agenda mereka sendiri (yang salah).

Apakah kita sedar, ketika runtuhnya sistem moral itu berapa banyak rakyat yang telah dianiaya? Ada pemaju Cina yang hanya inginkan keuntungan merasuah Melayu di pejabat tanah untuk RM200 / RM300 hanya untuk mendapatkan maklumat-maklumat hartanah yang dibeli di bawah harga pasaran.

Taikun yang kaya ini menggerakkan projek-projek mega perumahan tetapi penglibatan pegawai-pegawai tinggi kerajaan, orang tengah dan ‘tangan-tangan ajaib’ lain yang turut mengambil kesempatan dengan meletakkan harga marked-up supaya dapat kaya dengan cara singkat dengan bergantung kepada projek tersebut, menyebabkan harga rumah menjadi terlalu tinggi sehingga Melayu tidak mampu miliki rumah dan orang Cina serta India juga susah untuk membeli rumah.

Kesemua mereka bersekongkol memusnahkan struktur sistem nilai akal budi insan tanpa melihat kepada impak dan kesan tindakan tersebut. Ekosistem telah RUNTUH hanya kerana ketamakan pihak-pihak yang tidak bertanggungjawab kepada bangsa. agama dan Negaranya sendiri.

Rakyat akhirnya tiada tempat tinggal, terlibat dengan pelbagai jenis jenayah hanya kerana inginkan perlindungan dan sesuap nasi. Situasi ini membakar Negara secara tidak kita sedar.

Sanggupkah kita biarkan ini berterusan? Ianya harus dihentikan segera. Lihat dengan jujur. Sebegitu besar rosaknya ekosistem hanya kerana sikap mementingkan diri sendiri ini, maka adakah berbaloi menipu, merasuah, menyalahgunakan kuasa? Is it worth it, when you rise (personally), at the expense of the whole nation? Kita sendiri yang musnahkan ekosistem itu dan kerugian bertimpa-timpa ke atas ke semua bangsa pada akhirnya.

Ramai yang susah, dalam kesempitan, lapar dan tidak makan. Orang lapar mudah marah. Orang kaya perlu membantu pelbagai tempat dan organisasi agar sistem moral ini dikembalikan.

Kita kena sama-sama bantu, bukan menambah buntu pada negara ini. Mana-mana pemimpin yang hanya menjaga perut tauke dan bukan perut rakyat yang melarat, kita perlu jadikan mereka tidak relevan dan mereka perlu diganti segera kalau mereka tidak mahu berubah ke arah nilai yang benar. Kita tak nak orang yang tidak bermoral, baik di dalam kalangan orang agama, pemimpin organisasi atau politik bercerita tentang moral. Kebanyakan mereka ini adalah FAKE.

Pada awalnya saya sangkakan masalah keruntuhan sistem nilai dan moral ini berlaku dalam kalangan orang Melayu sahaja, sehingga dalam tempoh enam tahun ini saya fokus mengajak orang Melayu serta Muslim di negara ini dan di seluruh dunia untuk kembali berinteraksi dan menukar kerangka fikir, mindset change dengan al-Quran (baca, faham dan amal nilai murni daripada al-Quran) melalui gerakan World #QuranHour yang telah dicetuskan sejak tahun 2015.

Bagaimanapun, dalam situasi yang berlaku saat ini, keruntuhan sistem nilai ini semakin parah juga dalam kalangan kaum Cina, India dan lain-lain. Perlu ada usaha juga dalam kaum dan agama lain agar sistem nilai dibangunkan di dalam jiwa semua warga Malaysia.

Solusi Keharmonian

Pada hari ini, saya ingin kongsikan gerakan harmoni, Uninstall Kebencian, Reboot Malaysia Harmoni. Usaha ini saya ketengahkan sebagai penawar/ solusi kepada isu yang sedang kita hadapi dalam Negara sekarang. Ia adalah sebuah gerakan harmoni rakyat pelbagai kaum dan agama, bergerak untuk meniupkan semangat dan memulihkan sistem nilai, moral (akhlak) dan akal budi negara bangsa berasaskan Rukun Negara Malaysia. Rukun Negara perlu menjadi IOS misi perpaduan dan keharmonian ini dan menjadi rujukan semua kaum dan agama.

Gerakan harmoni ini membawa solusi melalui penjiwaan terhadap Rukun Negara itu sendiri. Kita tidak mahu ia sekadar dibaca tanpa roh dan jiwa. Ia perlu dihayati sampai ke hati, digerakkan oleh semua yang ada jiwa (soul) dan ikhlas. Apa yang kita lihat, pertelingkahan antara kaum dan agama yang berlaku pada hari ini adalah kerana runtuhnya sistem kepercayaan kepada Tuhan, hilangnya kesetiaan kepada Raja dan Negara, terhapusnya keluhuran terhadap perlembagaan, kedaulatan undang-undang dipermain-mainkan, dan kesopanan dan kesusilaan yang diketepikan.

Saya katakan bahawa kita perlu kembali menjiwai Rukun Negara jika kita mahu Malaysia ini diselamatkan. Selama ini sebahagian kita sebenarnya telah ditipu oleh pihak-pihak yang mengambil kesempatan menjalankan agenda-agenda peribadi yang pada hakikatnya memberi risiko kepada runtuhnya sistem moral agama, bangsa dan Negara. Dengan ajakan Reboot #MalaysiaHarmoni ini kita ingin kembalikan semula kesucian kontrak sosial yang kita jalinkan sejak berdekad lamanya.

Kontrak sosial, Jus Soli (bahasa Latin tentang hak kawasan) yang terhasil dari sikap toleransi yang tinggi dari penduduk asal orang Melayu di sini. Rakyat perlu fahami fakta sejarah bahawa kontrak sosial ini lahir dari muafakat dan musyawarah bersama kaum Melayu, Cina dan India melalui parti masing-masing. Toleransi dan hormat ini perlu dikembalikan, mesti disambut dan dibuat bersama-sama dengan semua pihak.

Ketika emosi mula menguasai, kita lupa bahawa suatu ketika dahulu sejarah pengisytiharan kemerdekaan Negara kita ini juga ditandatangani dalam jawi. Ia sejarah negara yang tercatat. Permainan politik pihak yang berkepentingan dan tidak bertanggungjawab sehingga sebuah kedudukan yang tertulis di dalam perlembagaan yang sepatutnya dihormati dan dijunjung sebagaimana yang dituntut oleh Rukun Negara menjadi sebuah polemik perkauman yang membenihkan kebencian kepada bangsa Melayu dan Cina sendiri itu sendiri. Kita hargai sejarah ini bersama dan bukan bertindak menafikannya. Setiap negara dan bangsa ada sejarah yang perlu kita terima, raikan dan hormati.

Tidak berapa lama lagi kaum Cina akan menyambut Tahun Baru Cina. Sambutan perayaan dan kebudayaan berbilang kaum yang dahulunya menjadi kebanggaan dan kegembiraan anak-anak kita kerana saling meraikan kini tercalar oleh isu kebencian yang tumbuh. Kita tidak mahu punahkan hubungan yang sangat bernilai ini. Yang kita mahu adalah setiap individu rakyat yang mempunyai akal budi yang, membangun budaya ilmu, mempamerkan akhlak yang mulia. Ini LEGASI KITA.

Rukun Negara kita menyempurnakan rakyat dengan kesetiaan kepada raja dan Negara. Yang diperlukan adalah mengeluarkan rakyat dari kegelapan kepada cahaya tetapi yang berlaku adalah mengeluarkan umat daripada cahaya kepada kegelapan.

Dengan sistem yang ada sekarang kita cuma tambah baik tanpa perlu rombak sistem yang ada. Putting back the value. Kembali kepada sistem nilai. Negara kita kehilangan roh atau soul. Hilang kesopanan & kesusilaan. Moral bangsa perlu dinaikkan kembali untuk membangun Malaysia.

Buang Trauma, Raikan Malaysia Harmoni

Tarikh 13 Mei 1969 adalah titik hitam dalam sejarah negara, iaitu rusuhan kaum yang berlaku setelah Pilihanraya Umum Ke-3. Kita sudah melepasi PRU ke-14 pada 9 Mei 2018, membawa harapan ke arah negara Malaysia yang lebih sejahtera, tetapi kenapa kita masih membesarkan perkara kecil dan mengecilkan perkara besar?

Kita tenggelamkan dengan suara kebangkitan rakyat yang ingin hidup rukun, damai dan harmoni. Rakyat perlu bersatu. Sudah ada garis panduan sebuah negara bangsa yang berperlembagaan, tidak perlu mencipta yang baharu, hanya kembali berpegang kepada piagam tersebut dan melakukan tindakan yang lebih baik lagi sesuai dengan zaman dan cabaran perpaduan yang kita sedang hadapi.

Tarikh itu dipilih kerana ia mempunyai signifikan tersendiri. Telah 51 tahun kita hidup membawa peristiwa rusuhan kaum.

Selama ini 13 Mei menjadi tarikh dan simbol perpecahan. Pada 13 Mei 2020, kita rayakan Reboot #MalaysiaHarmony dan terus melonjakkan Malaysia agar lebih produktif dan kompetitif.

Seruan

Kerana itu sebagai rakyat Malaysia yang mengakui bahawa kita bertanggungjawab kepada Negara ini mesti bersama untuk Uninstall Kebencian dan Reboot Harmoni dan segera mengambil peranan melakukan perubahan yang drastik; mengembalikan keharmonian Negara dengan membangunkan semula sistem nilai dan moral dalam kalangan masyarakat berbilang agama dan bangsa.

Peranan yang kita katakan ini tidak ada milik sesiapa atau milik saya, ia milik semua, bergerak pada kapasiti masing-masing sama ada pemimpin keluarga, komuniti, ketua organisasi, pelajar, pegawai kerajaan atau siapa pun saja boleh lakukan perubahan ini.

Pemimpin seperti Dong Zong dan lain-lain, bertanggungjawab memberi kefahaman di kalangan masyarakat Cina dan Melayu juga bertanggungjawab memahamkan orang Melayu concern yang diketengahkan oleh bangsa/ agama lain.

Para pemimpin perlu berkomunikasi dengan bahasa yang mudah difahami oleh rakyat tentang perlunya kefahaman ini dibincangkan dengan harmoni, bukannya melaga-lagakan pada platform/ channel yang salah yang akhirnya bukan mengecilkan perbezaan bahkan meluaskan lagi jurang perbezaan.

Saya akan meneruskan kempen berinteraksi dengan al-Quran melalui World #QuranHour pada 20 Ramadan 1441H tahun ini membawa nilai harmoni ini dari Malaysia ke seluruh dunia. Sehingga kini, misi yang kita jalankan ini telah mempunyai lebih 3,000 lokasi berdaftar di Malaysia, 300 lokasi di luar negara dan mencapai capaian di media sosial sebanyak 1.46 bilion.

Sebagai tanda komitmen kepada Gerakan Harmoni ini, pada tahun ini kita akan bawakan satu Surah dari al-Quran iaitu Surah Ar-Rahman (Surah ke 55: 76 ayat) bercakap tentang 4 Nikmat yang tidak dapat kita nafikan menuju A Nation of Compassion, World of Compassion.

Semua rakyat Malaysia perlu kembali menghayati dan menjiwai Rukun Negara. Jangan baca sekadar baca. Baca dan fahami mutiara semangat serta kebijaksanaan yang ada pada Rukun Negara. Fahami apa roh daripada Rukun Negara. Jadikan Rukun Negara sebagai pelan tindakan kita bersama sebagai rakyat Malaysia untuk menguruskan diri, sekolah, organisasi, komuniti dan negara ini.

Tidak kira apapun perbezaan yang kita ada, beza status, agama atau kaum, kita ada satu titik temu yang sama. Lima prinsip Rukun Negara ini perlu jadi sistem operasi atau sistem nilai yang kita benar-benar pasakkan untuk membawa negara ini ke arah Negara Rahmah, bangsa yang penuh dengan kesopanan dan kesusilaan, berbudi penyayang, kerana inilah identiti kita bersama.

Kita perlu menjadi God Fearing & God Loving Nation, agar kita meletakkan takut dan cinta hanya kepada Tuhan, bukan kepada manusia. Kita ada agenda nasional yang lebih besar seperti pendidikan dan ekonomi, jangan sampai kita stuck pada masalah perpaduan ini sehingga misi membangun tamadun negara bangsa terencat.

Kita sudah lama terima dan biarkan diri kita hidup dalam kitaran atau ekosistem yang salah sehingga kita menjadi sebahagian daripada vicious cycle ini. Sekarang, apa boleh kita buat?

Kita ingin mulakan langkah dari mana?

Kita semak hati kita. Renungi adakah kita mementingkan nilai harmoni. Kita berhenti sebentar agar tidak berada dalam denial (menafikan). Lihat ke dalam diri dengan melihat bagaimana kita juga adalah sebahagian daripada sistem yang rosak, hapuskan belenggu yang melingkari jiwa kita yang menghalang daripada berubahnya kerangka fikir kita kepada keadaan yang lebih harmoni.

Fahami akar umbi permasalahan pada hari ini yang telah berlaku sejak sekian lama tanpa di ubati. Cari jalan memperbaiki kesilapan yang telah kita lakukan.

Jiwai Rukun Negara sepenuhnya, ianya dicipta untuk dimaknai dan dihayati supaya menjadi sebuah cara hidup seluruh rakyat berbilang kaum di Negara ini. Besarkan persamaan, kecilkan perbezaan.

Selesaikan isu di lingkaran masing-masing, perkukuhkan nilai keagamaan yang dituntut dengan sungguh-sungguh pada lingkungan seputar setiap individu, keluarga, organisasi dan komuniti. Mulakan apa yang mampu kita buat offline atau online: di rumah, jalan raya, sekolah, organisasi, komuniti, negara. Ikut kemampuan masing-masing rancang program yang sesuai bagi meraikan diversity (kepelbagaian), muafakat dan Malaysia Harmoni.

Selesaikan permasalahan dengan pemuafakatan, rundingan, duduk bersama meraikan untuk majlis-majlis yang menghidupkan keharmonian. Bertindak sebagai ejen pendamai (Ejen Harmoni).

Kepada Orang-orang kaya yang sudah mewah dengan sistem yang ada sebelum ini, bantulah orang-orang yang dalam kesusahan, sekolah, institusi yang perlukan pertolongan tidak kira siapa pun bangsa atau agama yang ditolong.

Terakhir sekali, saya ingin tekankan lagi bahawa Uninstall Kebencian, Reboot #MalaysiaHarmoni, perlu diterajui daripada rakyat untuk rakyat, pelbagai kaum, agama dan pelbagai warna kulit, bersatu tanpa warna, berusaha memulihkan moral dan karakter negara bangsa berasaskan NILAI (VIRTUES) bermula dengan diri kita sendiri, keluarga kita dan komuniti kita. Ia adalah seruan membuang benci, mengembalikan keharmonian dengan menjiwai lima prinsip Rukun Negara bermula sekarang di semua peringkat. Hidup suburkan jiwa kita dengan nilai kasih sayang, (Soul of Compassion). Tanggal 13 Mei 2020 adalah tarikh kemuncak kempen kita untuk merayakan Hari #MalaysiaHarmoni.

Ayuh, kita bersama. — AlHijrah Online/ SINAR HARIAN

Penulis adalah Penerbit Sinar Harian, Pengarah Urusan Kumpulan Karangkraf & Pengerusi AlHijrah Media Corporation

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


HARIMAU BETINA CEDERA TERKENA JERAT PEMBURU HARAM DISELAMATKAN DI GUA MUSANG

KOTA BHARU: Jabatan Perlindungan Hidupan Liar dan Taman Negara (Perhilitan) Kelantan berjaya menyelamatkan seekor harimau belang betina seberat 80 kilogram yang cedera terkena jerat pemburu haram berhampiran Ladang Metro NTT, Pos Blau di Gua Musang, semalam.

Pengarah Perhilitan Kelantan Mohamad Hafid Rohani berkata terdahulu, pihaknya menerima laporan mengenai kejadian itu daripada kakitangan ladang berkenaan.

Beliau berkata operasi menyelamatkan Harimau Malaya itu dilakukan oleh kakitangan Bahagian Konservasi Hidupan Liar, Ibu Pejabat Perhilitan Kuala Lumpur dan Kelantan serta Pusat Menyelamat Hidupan Liar Kebangsaan dan Pusat Konservasi Harimau Kebangsaan.

“Lokasi kedudukan harimau itu sukar diakses kerana terletak di kawasan berkecerunan tinggi di tebing sungai selain hujan lebat menyebabkan pihak kami menggunakan motobot bagi meninjau keadaan haiwan liar itu.

“Operasi menyelamatkan harimau itu dilakukan pada 10.30 pagi setelah maklumat kedudukan dan keadaan haiwan liar berkenaan diperoleh dengan jelas melalui penggunaan dron. Ubat pelali telah digunakan untuk menidurkan sementara haiwan liar itu bagi memudahkan kerja-kerja menyelamat,” katanya dalam kenyataan, di sini hari ini.

Mohamad Hafid berkata siasatan mendapati harimau terbabit telah terkena jerat pada pergelangan kaki kiri hadapan dan rawatan pemeriksaan fizikal serta pengambilan sampel darah telah dilakukan.

“Operasi itu mengambil masa tiga jam dengan melibatkan 21 kakitangan dan harimau itu dibawa ke Pusat Menyelamat Hidupan Liar Kebangsaan untuk rawatan lanjut,” katanya.

Beliau berkata Seksyen 29 (1) dalam Akta A1646 telah menyatakan mana-mana individu atau kumpulan tidak boleh memiliki,menyimpan, memasang, meletakkan atau menggunakan mana-mana jerat kecuali bagi maksud menjalankan penyelidikan atau kajian ke atas mana-mana hidupan liar.

“Mana-mana individu atau pihak yang melanggar (akta itu) boleh disabitkan denda tidak kurang RM50,000 dan tidak lebih RM100,000 dan dipenjarakan selama tempoh tidak melebihi 10 tahun,” katanya. –AlHijrah Online


UJIAN SELAMATKAN BUMI, NASA HEMPASKAN KAPAL ANGKASA KE ASTEROID

HOUSTON: NASA akan sengaja ‘menghempaskan” sebuah kapal angkasa ke asteroid pada 7.14 malam waktu tempatan (1214GMT) pada Isnin, dalam misi pertama seumpamanya untuk melindungi Bumi.

Projek yang dikenali Ujian Pengalihan Asteroid Berganda (DART) itu, dengan sengaja akan menjatuhkan kapal angkasa tersebut untuk melihat sama ada tindakan pemesongan itu mampu menghalang potensi asteroid daripada memusnahkan planet.

“Ia usaha yang sangat rumit. Apa yang kami mahu lakukan ialah menggunakan sebanyak mungkin tenaga daripada DART untuk menggerakkan asteroid,” kata ahli astronomi Alan Fitzsimmons, ahli pasukan penyiasat NASA Dart, dalam temu bual, lapor Agensi Anadolu (AA).

Misi DART dilancarkan November lepas dari Pangkalan Angkatan Angkasa Vandenberg di California.

Pada Isnin, para pengawal misi akan menetapkan kapal angkasa terbabit untuk mengemudi sendiri di angkasa lepas pada jarak 6.5 juta batu (10.5 juta kilometer) dari Bumi. Kamera khas dari kapal angkasa akan merakam perlanggaran kosmik yang tidak pernah dilihat sebelum ini.

“DART mengubah fiksyen sains menjadi fakta sains, dan merupakan bukti proaktif dan inovasi NASA untuk manfaat semua.

“Ujian ini akan membantu membuktikan kaedah yang berdaya maju bagi melindungi planet kita daripada asteroid berbahaya sekiranya ia dikesan menuju ke Bumi,” kata Pentadbir NASA Bill Nelson dalam satu kenyataan.

Matlamat utama NASA adalah untuk melihat sama ada ia boleh memesongkan laluan asteroid secara manual daripada kemungkinan berlanggar dengan bumi.

“Jika kita berusaha, kita sebenarnya boleh mencegahnya. Itu berbeza dengan kebanyakan bencana alam berskala besar yang lain,” kata ketua saintis di Planetary Society, Bruce Betts, dalam satu temu bual.

Kapal angkasa DART akan menyasarkan batu angkasa gergasi (diameter 525 kaki/160 m) yang dipanggil Dimorphos pada kelajuan 15,000 bt sejam (24,140 km sejam). Matlamat NASA bukan untuk melenyapkan asteroid, namun mahu melihat sama ada perlanggaran itu boleh mengubah orbit batu angkasa.

Menurut agensi angkasa AS, belum ada asteroid lebih besar daripada 450 kaki (137 m) melintang dikenal pasti mempunyai peluang besar untuk menghentam planet ini dalam tempoh 100 tahun akan datang.

Oleh itu, walaupun misi DART gagal, saintis akan memperoleh maklumat penting daripada eksperimen ini yang boleh melindungi bumi suatu hari nanti.

“Jika ia tidak mengena sasaran, kita masih dapat kumpul data. Itu sebab kami buat ujian ini. Kami mahu melakukannya sekarang dan bukannya menunggu sehingga wujud keperluan sebenar,” kata Andrea Riley dari Pejabat Penyelarasan Pertahanan Planet NASA pada sidang akhbar.–AlHijrah Online


KHEMAH BAZAR AIDILFITRI TERBAKAR

LANGKAWI: Khemah yang dijadikan untuk bazar Aidilfitri di Pekan Rabu, Langkawi terbakar pada pagi Sabtu.

Penolong Pengarah Bahagian Operasi Kebombaan dan Penyelamat, Jabatan Bomba dan Penyelamat Malaysia (JBPM) Kedah, Mohamadul Ehsan Mohd Zain berkata, pihaknya menerima panggilan berhubung kebakaran kira-kira jam 11.11 pagi.

Katanya, sepasukan anggota dari Balai Bomba Dan Penyelamat (BBP) Langkawi dikejarkan ke lokasi.

“Sebaik tiba di lokasi kelihatan api sedang marak dan menyambar kanvas khemah dengan cepat,” katanya

Bagaimanapun, Mohamadul Ehsan berkata api berjaya dikawal daripada merebak ke khemah lain dalam tempoh 5 minit.

“Kebakaran melibatkan empat buah khemah berukuran 20 X 20. Dua buah khemah mempunyai peralatan perniagaan dan dua khemah kosong,” mengulas lanjut.

Mohamadul Ehsan memaklumkan, peratusan kebakaran dua khemah yang mempunyai peralatan dianggarkan 90 peratus manakala dua khemah kosong dianggarkan 50 peratus.

Punca dan nilai kerugian masih dalam siasatan.—AlHijrah Online / Adie Sufian


COVID-19: 66 SELAMAT TIBA DI PUSAT PEMANTAUAN

SEPANG: Seramai 66 individu terdiri daripada warga Malaysia dan pasangan serta anak bukan warganegara, yang tiba di tanah air dari Wuhan, China, pagi ini, kini ditempatkan di Pusat Pemantauan di Akademi Kepimpinan Pengajian Tinggi (AKEPT) untuk proses kuarantin selama 14 hari.

Jumlah itu terdiri daripada 46 rakyat Malaysia dan 20 pasangan dan waris bukan warganegara adalah sebahagian daripada rakyat Malaysia yang terkandas di Wuhan, wilayah Hubei, susulan penularan COVID-19 sejak akhir Disember lalu.

Turut ditempatkan di Pusat Pemantauan itu adalah sembilan petugas misi dan 12 kru penerbangan serta dua pegawai Kedutaan Besar Malaysia di Beijing sehingga keputusan ujian calitan diketahui.

Dua buah bas pertama yang membawa mereka tiba di AKEPT pada jam 9.50 pagi, manakala dua lagi bas tiba 40 minit kemudian dengan diiringi kenderaan pengiring polis ke kawasan yang menjadi fasiliti kuarantin, terletak kira-kira 24 kilometer dari Lapangan Terbang Antarabangsa Kuala Lumpur (KLIA).

Terdahulu, kesemua mereka melalui tapisan kesihatan di United Kecemasan Udara (ADU) sebelum dihantar ke AKEPT.

Kesemua mereka merupakan kumpulan kedua tiba di Lapangan Terbang Antarabangsa Kuala Lumpur (KLIA) dari Wuhan pada jam 6.50 pagi dengan menaiki penerbangan khas pesawat AirAsia.

Sebaik mendarat mereka menjalani proses dekontaminasi sebelum dibawa ke ADU untuk tapisan kesihatan, yang berlangsung sehingga jam 9.55 pagi sebelum menaiki bas untuk dihantar ke Pusat Pemantauan.

Di AKEPT, keempat-empat bas yang membawa kesemua mereka dilihat menuju ke sebuah bangunan di bahagian belakang pusat  itu dan semua penumpang dilihat memakai penutup hidung dan mulut. Kesemua penumpang disambut dan diringi oleh petugas kesihatan memasuki tempat penginapan masing-masing.

Sepanjang berada di Pusat Pemantauan, perhubungan mereka terhad kepada petugas kesihatan dan tiada perhubungan dengan pihak luar dibenarkan termasuk ahli keluarga.

Saringan kesihatan akan dilakukan dua kali sehari bagi memastikan mereka benar-benar sihat dan boleh dibenarkan keluar setelah tamat proses pemantauan.

Lokasi pusat pemantauan itu dikawal ketat oleh pasukan keselamatan dan petugas media dibenarkan berada kira-kira dalam lingkungan 450 meter dari pintu masuk utama fasiliti itu.

Ini merupakan misi bantuan kemanusiaan kedua digerakkan kerajaan Malaysia dalam usaha membawa pulang warganegara Malaysia di Wuhan selepas misi pertama berjaya dilaksanakan pada 4 Feb lalu.

Setakat semalam, jumlah kumulatif kes positif COVID-19 di Malaysia kekal 22 kes, dan 20 orang telah pulih setakat ini. — BERNAMA


WANITA HAMIL TUJUH BULAN DITEMUKAN MATI DENGAN KESAN TEMBAKAN DI PERUT

KOTA BHARU: Seorang wanita hamil tujuh bulan ditemukan mati dengan kesan tembakan dalam sebuah kereta di tepi jalan di Kampung Repek, Pasir Mas, dekat sini petang semalam.

Pemangku Ketua Polis Kelantan Datuk Muhamad Zaki Harun berkata peniaga berusia 26 tahun itu ditemukan dalam kereta miliknya jenis Nissan Cefiro di tepi jalan kampung tersebut pada kira-kira 4 petang.

Beliau berkata mayat mangsa ditemukan di tempat duduk pemandu dan mempunyai kesan tembakan pada bahagian perut sebelah kiri.

“Hasil pemeriksaan dalam kereta tersebut menemukan satu biji kelongsong peluru pada (ruang) bahagian kaki penumpang belakang sebelah pemandu,” katanya dalam kenyataan, hari ini.

Mayat wanita itu dihantar ke Hospital Pasir Mas untuk bedah siasat dan polis menahan seorang lelaki berusia 40 tahun pada 11.25 malam tadi di Pasir Mas.

“Suspek yang bekerja sebagai seorang buruh ditahan untuk membantu siasatan di bawah Seksyen 302 Kanun Keseksaan,” katanya. – AlHijrah Online


HUJAN LEBAT, RIBUT PETIR DIRAMAL DI BEBERAPA NEGERI HINGGA 10 MALAM ESOK

KUALA LUMPUR: Jabatan Meteorologi Malaysia (MetMalaysia) mengeluarkan amaran ribut petir, hujan lebat dan angin kencang yang dijangka berlaku di Selangor, Kuala Lumpur, Putrajaya, Negeri Sembilan, Sarawak serta Labuan hari ini hingga 10 malam esok.

Menurut kenyataan MetMalaysia, yang dikeluarkan pada 6.35 petang ini, kawasan di Negeri Sembilan melibatkan Jelebu, Seremban, Port Dickson dan Rembau.

Kawasan di Sarawak pula ialah Serian, Samarahan (Simunjan), Sri Aman, Sibu (Sibu dan Selangau), Mukah (Dalat dan Mukah), Kapit (Kapit dan Belaga), Bintulu, Miri serta Limbang. –AlHijrah Online


KANAK-KANAK 3 TAHUN MAUT TERJATUH RUMAH BOT

HULU TERENGGANU: Seorang kanak-kanak tiga tahun meninggal dunia selepas terjatuh daripada sebuah rumah bot, di Tasik Kenyir pada malam semalam.

Dalam kejadian kira-kira jam 8.20 malam itu mangsa Muhammad Al Fateh Muhammad Khairul Aiman dilaporkan telah terjatuh dari rumah bot tersebut dan terus tenggelam.

Ketika kejadian, bapa mangsa Muhammad Khairul Aiman Mohd Ariffin, 30 sedang mengambil wuduk untuk menunaikan solat Isyak sebelum dimaklumkan anak bongsunya telah terjatuh.

Ketua Polis Terengganu, Datuk Rohaimi Md Isa berkata, menyedari insiden itu kakitangan rumah bot berkenaan terus terjun ke dalam tasik untuk menyelamatkan mangsa.

Tambah Rohaimi, bagaimanapun mangsa tidak sedarkan diri sebelum disahkan meninggal oleh pegawai kesihatan kira-kira jam 10.48 malam.

“Kakitangan rumah bot telah terjun ke dalam tasik untuk menyelamatkan mangsa dan berjaya menaikkan mangsa dalam anggaran 10 minit selepas kejadian bagaimanapun mangsa didapati tidak sedarkan diri dan telah dibawa ke jeti. Bantuan pernafasan kali kedua juga telah diberikan oleh pihak Kementerian Kesihatan Malaysia (KKM) bagaimanapun mangsa didapati telah meninggal dunia,” katanya.

Terdahulu, mangsa yang tinggal di Kampung Telaga Daing, Kuala Terengganu bersama ahli keluarganya berlepas dari Jeti Pengkalan Gawi untuk bermalam di Air Terjun Lasir kira-kira jam 3 petang.

Sementara itu Rohaimi turut mengingatkan orang ramai untuk memberi perhatian lebih kepada kanak-kanak ketika berada di kawasan rekreasi terutama membabitkan air. – AlHijrah Online


JAWI ANJURKAN ‘WILAYAH PERSEKUTUAN BERMUNAJAT’

KUALA LUMPUR: Jabatan Agama Islam Wilayah Persekutuan (JAWI) akan mengadakan program Wilayah Persekutuan Bermunajat bermula malam ini, 17 Januari 2021 sehingga wabak pandemik COVID-19 berakhir.

Inisiatif daripada JAWI ini susulan daripada situasi terkini penularan wabak COVID-19 yang semakin meningkat.

Antara intipati program tersebut adalah solat hajat, berzikir serta doa munajat yang akan dipimpin oleh imam yang bertugas selepas solat fardhu Maghrib dan solat fardhu Jumaat.

Program tersebut akan berlangsung di semua masjid, surau Jumaat dan surau di Wilayah Persekutuan Kuala Lumpur, Putrajaya dan Labuan dengan mengikut prosedur operasi standard (SOP) serta jumlah jemaah yang telah ditetapkan.

Orang ramai boleh mengikuti bersama secara langsung di laman Facebook JAWI bagi mereka yang ingin berada di kediaman masing-masing.

JAWI menyeru agar semua terus bermunajat dan berdoa kepada Allah SWT agar penularan wabak COVID-19 dapat segera dibendung serta negara Malaysia sentiasa mendapat perlindungan dan kesejahteraan daripada Allah SWT.—AlHijrah Online


298 SEKOLAH DI DAERAH PETALING DITUTUP – KPM

KUALA LUMPUR: Kementerian Pendidikan Malaysia (KPM) memaklumkan semua sekolah di kawasan zon merah di Petaling, Selangor, akan ditutup bermula 12 Oktober 2020 sehingga 25 Oktober 2020.

KPM dalam kenyataannya hari ini memaklumkan arahan susulan peningkatan kes COVID-19 di daerah terbabit yang akan melibatkan sebanyak 298 buah sekolah di seluruh daerah Petaling merangkumi sekolah rendah dan menengah di bawah KPM serta sekolah swasta yang berdaftar dengan KPM.

“Sekolah yang mempunyai asrama termasuk Kolej Vokasional juga ditutup. Ibu bapa atau penjaga perlu mengambil murid yang tinggal di asrama tersebut untuk pulang.

“Walau bagaimanapun, murid yang menunggu untuk diambil ibu bapa atau murid yang ingin terus kekal berada di asrama sekolah dan Kolej Vokasional sepanjang tempoh penutupan sekolah akan berada di bawah penjagaan warden asrama. Keperluan makan dan minum murid sepanjang tempoh tersebut akan disediakan oleh pihak sekolah,” jelas KPM.

KPM memaklumkan dalam tempoh penutupan sekolah ini, pengetua dan guru besar akan memastikan guru-guru serta murid melaksanakan pengajaran dan pembelajaran di rumah mengikut kesesuaian.

Sementara itu bagi kebanyakan sekolah yang kini sedang melaksanakan peperiksaan percubaan Sijil Pelajaran Malaysia (SPM), sekolah yang terlibat dengan penutupan boleh menjadualkan semula peperiksaan ini ke suatu tarikh yang bersesuaian kelak.

Senarai sekolah terlibat adalah seperti berikut:

Menurut KPM arahan penutupan sekolah di Petaling yang kini disahkan sebagai zon merah selaras dengan perutusan Khas Perdana Menteri Tan Sri Muhyiddin Yassin pada 6 Oktober 2020 berhubung keputusan kerajaan untuk menutup sekolah di kawasan-kawasan yang disahkan zon merah oleh Kementerian Kesihatan Malaysia (KKM).

KPM juga berkata sebarang pemakluman berhubung penutupan sekolah bagi daerah-daerah lain akan dibuat dari semasa ke semasa. — AlHijrah Online


11 MAUT DISAMBAR PETIR DI BANGLADESH

DHAKA: Sekurang-kurangnya 11 orang terbunuh dan berpuluh-puluh lagi cedera disambar petir di Bangladesh sejak dua hari lepas, menurut laporan pada Jumaat.

Kejadian terbaharu dilaporkan di daerah barat daya Khulna yang meragut nyawa dua beradik manakala sembilan lagi kematian dilaporkan pada Khamis di daerah utara Sirajganj.

Kekerapan kematian akibat disambar petir telah mencetuskan kebimbangan.

“Kami bimbang nak keluar rumah kalau hujan atau cuaca ribut sebab takut petir,” kata Md Rashedul Islam, penduduk kawasan Mirpur, di Dhaka kepada Agensi Anadolu.

Beliau berkata penduduk akan naik ke bumbung ketika hujan untuk mandi dan bermain hujan, tetapi sekarang aktiviti itu jarang dilihat.

Menurut rekod Kementerian Pengurusan Bencana dan Bantuan, lebih 3,000 terbunuh akibat disambar petir di Bangladesh sejak 2011. Sekurang-kurangnya 362 orang terbunuh pada 2021, pada Jun sahaja 31 mangsa maut.

Data menunjukkan hampir 70 peratus kematian direkodkan di negara yang terjejas akibat perubahan iklim antara April dan Jun.

Pencinta alam sekitar berkata penanaman pokok secara besar-besaran di negara itu sangat berkesan membantu melindungi warga Bangladesh daripada panahan petir di samping langkah pencegahan lain. –AlHijrah Online


MAYAT BAYI 4 BULAN DITEMUI, DUA INDIVIDU DITAHAN

SHAH ALAM: Mayat bayi lelaki yang dianggarkan berusia empat bulan ditemukan di tempat pembuangan sampah di sebuah kondominium di Bandar Baru Klang, dekat sini, semalam.

Ketua Polis Daerah Klang Utara ACP S. Vijaya Rao berkata mayat bayi berkenaan dijumpai oleh seorang lelaki di lokasi tersebut kira-kira 3 petang.

“Hasil pemeriksaan oleh pihak Hospital Tengku Ampuan Rahimah, Klang, bayi malang itu telah tidak bernyawa dan dianggarkan dia telah meninggal dunia dalam tempoh 24 jam.

“Bertindak atas maklumat, pihak polis telah berjaya menangkap seorang wanita warga asing dan teman lelakinya yang merupakan warga tempatan masing-masing berumur lingkungan 30-an dan 40-an di sekitar lokasi kejadian.

“Kes disiasat mengikut Seksyen 318 Kanun Keseksaan dan kedua-dua suspek akan dibawa ke mahkamah bagi permohonan perintah tahanan reman bagi meneruskan siasatan,” katanya dalam kenyataan hari ini. – AlHijrah Online


BELI TERMOMETER DI FARMASI BERBANDING ATAS TALIAN

SHAH ALAM: Pengguna disaran beli termometer di farmasi yang sah berbanding secara dalam talian bagi mengelak daripada ditipu penjual yang tidak bertanggungjawab.

Ahli farmasi di Farmasi Najah Seksyen 13 Shah Alam, Sabrie Mustafa Hamizan berkata, pembelian di farmasi lebih mudah untuk pengguna mengenalpasti termometer itu sah atau tidak melalui semakan sijil pengesahan daripada badan bertauliah seperti SIRIM Berhad dan Medical Device Authority (MDA).

Ikuti laporan wartawan, Hanisa Hasanuddin dalam Berita AlHijrah siaran 16 Jun 2020. – AlHijrah Online


COVID-19: WISMA PUTRA PASTIKAN KESELAMATAN, KEBAJIKAN RAKYAT MALAYSIA DI NEGARA TERJEJAS

PUTRAJAYA: Wisma Putra akan terus memberi perhatian terhadap soal keselamatan dan kebajikan rakyat Malaysia di negara yang terjejas teruk akibat wabak COVID-19 dan memantau negara yang serius dengan penularan virus itu.

Menteri Luar, Datuk Seri Hishammuddin Tun Hussein berkata antara negara yang sedang dipantau ialah Jerman apabila kerajaan negara itu telah membuat kenyataan bahawa kemungkinan 60  hingga 70 peratus rakyatnya akan dijangkiti COVID-19.

“Saya sudah mengarahkan kedutaan kita untuk mengikuti secara dekat 2,218 rakyat kita di Jerman. Kita kena ambil langkah proaktif untuk negara-negara seperti Jerman,” katanya pada sidang media di sini hari ini.

Beliau berkata Wisma Putra juga akan mengukuhkan koordinasi dengan Itali dan negara yang terdapat rakyat Malaysia di sana sebelum sebarang usaha untuk membawa mereka keluar.

“Persoalannya sekarang ialah penyelarasan dua hala dengan Itali, itulah tugas dan tanggungjawab Wisma Putra di sini, sebab itu (Timbalan Menteri Luar) Datuk Kamaruddin Jaafar akan memaklumkan perkembangan semasa termasuk perbincangan kita dengan kerajaan Itali.

“Sebelum kita bawa mereka keluar, kita perlu dapatkan hubungan yang selesa dengan kerajaan Itali.  Keseluruhan negara itu tidak dibenarkan pergerakan keluar atau masuk, apa yang terfikir oleh kami ialah berapa ramai rakyat Malaysia di negara itu, tetapi kerana hubungan istimewa, saya pasti kita boleh meminta mereka memberi beberapa keutamaan kepada kita,” katanya.

Beliau berkata terdapat 380 rakyat Malaysia di Itali telah berdaftar dengan Kedutaan Malaysia di sana, selain 35 penjawat awam serta keluarga mereka.

Hishammuddin turut menggesa rakyat Malaysia yang berada di negara-negara terjejas akibat COVID-19 untuk berdaftar dengan Kedutaan Malaysia di sana bagi memudahkan pihak Perwakilan menghulurkan bantuan konsular sewajarnya kepada mereka yang memerlukan.

“Adalah penting kepada mereka agar lebih bertanggungjawab dalam memberi maklumat kepada kedutaan dan misi kita berhubung keberadaan mereka dan bersikap lebih jujur berhubung di mana mereka telah melakukan perjalanan. Ini masalahnya, kadang-kadang mereka menyembunyikan perjalanan mereka sehingga semuanya sudah terlambat,” katanya.

Berhubung misi membawa pulang baki rakyat Malaysia dari Wuhan, China, Hishammuddin berkata Wisma Putra sentiasa berhubung dengan Pejabat Hal Ehwal Luar Negeri Hubei (Hubei FAO) bagi memohon keizinan agar lima rakyat Malaysia yang masih terkandas di Wuhan boleh berlepas pulang dari Lapangan Terbang Changsha di Wilayah Hunan.

“Lima orang rakyat Malaysia yang masih terkandas disahkan bebas dari COVID-19. Wisma Putra juga telah memberi butiran perjalanan mereka kepada Hubei FAO termasuk nombor pendaftaran kereta, maklumat pemandu serta laluan yang akan mereka gunakan. Setakat ini, Wisma Putra masih menantikan jawapan daripada Kerajaan China dan Hubei FAO juga sedang berusaha membantu sebaik mungkin,” katanya.

Dalam perkembangan lain, Hishammuddin berkata beliau telah dimaklumkan mengenai perkembangan terkini berhubung usahasama antara Kerajaan Negeri Johor dan Kerajaan Singapura dalam menangani secara serius penularan wabak COVID-19 di Johor dan Singapura.

Beliau yang dimaklumkan mengenai perkara itu melalui panggilan telefon daripada Menteri Besar Johor, Datuk Hasni Mohamad sebentar tadi, berkata usahasama itu amat penting memandangkan ramai rakyat Malaysia dan Singapura berulang-alik antara Johor-Singapura setiap hari.

“Keseriusan Singapura dan Johor untuk melaksanakan kerjasama erat ini juga ada kaitan rapat dengan perbualan telefon saya dengan Menteri Luar Singapura, Vivian Balakrishnan dua hari lepas.

“Saya diberitahu Datuk Hasni telah mengarahkan Exco Kesihatan Negeri Johor, R. Vidyanathan untuk bekerjasama rapat dengan Menteri Kesihatan Datuk Seri Dr Adham Baba bagi meneliti apa jua langkah bersesuaian demi memastikan rakyat Malaysia khususnya dibantu sebaiknya sepanjang krisis ini,” katanya.

Beliau berkata pihak Wisma Putra berjanji akan terus membantu Kerajaan Negeri Johor dan Singapura dengan sedaya upaya demi kepentingan rakyat kedua-dua negara. — BERNAMA


ELAK KONGSI MAKLUMAT OPERASI SJR DI APLIKASI WAZE – POLIS

KUALA LUMPUR: Polis Kuala Lumpur menasihatkan orang ramai untuk tidak berkongsi maklumat operasi sekatan jalan raya (SJR) dilaksanakan pasukan itu menerusi aplikasi Waze.

Ketua Polis Kuala Lumpur Datuk Azmi Abu Kassim berkata tindakan itu, hanya akan menghalang penguatkuasaan terhadap pemandu di bawah pengaruh alkohol dan pelbagai kesalahan trafik lain.

Azmi berkata pengguna jalan raya harus sedar bahaya yang akan dihadapi disebabkan kecuaian daripada pemandu mabuk, melanggar lampu isyarat, memandu melawan arus dan sebagainya.

“Bagi individu yang tidak pernah terkesan dengan musibah diakibatkan oleh kecuaian dan kelalaian pesalah-pesalah trafik, tidak akan dapat merasakan keperitan dan kesengsaraan yang ditanggung keluarga mangsa.

“Oleh itu, besarlah harapan saya agar orang ramai terutamanya pengguna jalan raya, memberi kerjasama kepada pihak polis daripada cuba membantu mereka yang melakukan kesalahan jalan raya ini,” katanya ketika berucap pada program ‘High Profile Policing’ di Wonderland Park, Taman Sri Murni, di sini malam ini.

Terdahulu, Azmi bersama Ketua Polis Daerah Sentul ACP Beh Eng Lai dan Pengerusi Eksekutif JL 99 Group Datuk Seri Jeff Lee, menghadiri program ‘High Profile Policing’ bagi menasihatkan masyarakat supaya peka terhadap jenayah yang berlaku, selain meningkatkan tahap kesedaran serta keselamatan komuniti setempat. —  AlHijrah Online


MUHYIDDIN MENGHADAP AGONG PAGI INI

KUALA LUMPUR: Perdana Menteri Tan Sri Muhyiddin Yassin pagi ini menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Kenderaan membawa Muhyiddin yang diiringi polis dilapor masuk ke Istana Negara melalui pintu satu sekitar jam 7.45 pagi tadi.

Dilaporkan secara kebiasaan, beliau selaku Perdana Menteri akan menghadap Al-Sultan Abdullah sebelum mesyuarat Kabinet yang berlangsung pada Rabu bagi menyembah makum berkenaan pentadbiran negara.

Istana Negara hari ini kembali menjadi tumpuan selepas media melaporkan Yang di-Pertuan Agong berkenan untuk menerima majlis menghadap semua ketua daripada parti-parti politik termasuk pembangkang.

Majlis menghadap itu dilapor akan dibuat secara berasingan bermula hari ini. — AlHijrah Online


PELANCONGAN PATUH SYARIAH FOKUS KERJASAMA JAKIM DAN ITC

PUTRAJAYA: Aktiviti pelancongan patuh syariah antara usaha yang dirancang untuk memulihkan industri pelancongan negara yang terkesan akibat pandemik COVID-19.

Jabatan Kemajuan Islam Malaysia (JAKIM) bekerjasama dengan Pusat Pelancongan Islam (ITC) di bawah Kementerian Pelancongan, Seni dan Budaya, (MOTAC) bagi menjayakan inisiatif tersebut.

Ketua Pengarah JAKIM  Datuk Abdul Aziz Jusoh berkata inisiatif pelancongan patuh syariah bukan sahaja dapat merancakkan kembali industri pelancongan tetapi juga dapat mempromosi cara hidup Islam.

“Inisiatif ini adalah penting sebagai salah satu usaha agensi-agensi kerajaan dalam memulihkan industri pelancongan negara.

“Peluang ini bukan hanya memberi manfaat kepada pertumbuhan ekonomi bahkan dapat memperkenalkan amalan Islam di negara kita yang bersifat sederhana,” katanya semalam.

Beliau berkata demikian ketika berucap merasmikan majlis menandatangani memorandum persefahaman (MoU) antara JAKIM dengan ITC bagi  bekerjasama membangunkan modul pengajian pelancongan Islam di Institut Pengajian Islam dan Dakwah Sabah ( IPDAS).

Turut hadir pada majlis menandatangani MoU Ketua Setiausaha MOTAC, Datuk Dr Noor Zari Hamat, dan Ketua Pengarah ITC, Datuk Dr Mohmed Razip Hasan.

Menurut Noor Zari, segmen pelancongan Islam mempunyai potensi yang besar malah Malaysia telah menerima pengiktirafan sebagai destinasi pelancongan mesra muslim.

“Segmen pelancongan Islam mempunyai potensi sangat besar, dan Malaysia diiktiraf sebagai Destinasi Percutian Mesra Muslim terbaik melalui Master Card-Crescentrating Global Muslim Travel Index (GMTI) ketika pelancaran Sidang Kemuncak Global Halal in Travel 2021 pada 14 Julai lalu,” katanya. – AlHijrah Online


9 BERANAK DIMINTA KELUAR RUMAH KERANA TAK MAMPU BAYAR SEWA DIBANTU

MELAKA: Sembilan beranak yang sebelum ini kes mereka tular diminta untuk keluar dari rumah kerana gagal membayar sewa tertunggak selama 10 bulan mendapat perhatian pihak berkuasa.

Difahamkan, pergelutan hidup keluarga Siti Suryati Sani, 41 bermula selepas suaminya, Khirul Azlizam Mohamed@Mohamed Daud, 41, mengalami masalah jantung sejak Januari lalu dan meninggal dunia pada 26 Mei yang lalu.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar dan isteri bersama Yayasan Taqwa MAIWP semalam telah menziarahi dan menyantuni keluarga asnaf itu.

“Yayasan Taqwa MAIWP pada hari ini telah menyampaikan sumbangan berjumlah RM 10,000 dan Yayasan Dakwah Islamiah Malaysia (YADIM) menyumbangkan beras dan bekalan makanan kering bagi mengurangkan beban dan demi kelangsungan hidup keluarga ini,” kata Mohd Na’im.

Tambahnya Majlis Agama Islam Melaka (MAIM) melalui skuad agihan zakat terlebih dahulu telah menyalurkan pelbagai skim bantuan zakat antaranya, bantuan makanan bulanan, bantuan persekolahan bagi anak-anak yang bersekolah dan bantuan sewa rumah.

Beliau dalam pada itu turut mendoakan keluarga tersebut sentiasa sabar dan teguh iman menghadapi ujian. – AlHijrah Online


ZULKIFLI TURUN PADANG BANTU PELAJAR IPT, SERU HENTI BERTELAGAH DAN POSITIF MENYUMBANG

KUALA LUMPUR: Menteri di Jabatan Perdana Menteri Hal Ehwal Agama Senator Datuk Dr Zulkfili Mohamad Al-Bakri memaklumkan beliau akan turun ke beberapa buah universiti hari ini untuk meninjau dan menyampaikan bantuan yang diperlukan pelajar.

Beliau turut menyeru kepada semua pihak untuk henti bertelagah dan terus positif membantu mereka yang memerlukan.

Tegasnya, beliau akan turut meminta penyelarasan dibuat antara agensi di bawah kementeriannya bagi menyalur bantuan yang perlu.

“Kami akan bantu sehabis baik, sekadar termampu, atas kapasiti dan bidang kuasa yang ada.

“Saya yakin, semua pihak sedang berusaha atas kapasiti masing-masing untuk meringankan beban siswa yang memerlukan bantuan.

“Saya doakan semoga semua bantuan dapat dimanfaatkan degan baik. Dunia begitu kecil untuk kita bertelagah. Abaikan provokasi dan terus positif menyumbang,” kata Zulkifli menerusi akaun Twitter rasminya.

Ujar Zulkifli Yayasan Pembangunan Ekonomi Islam Malaysia (YaPEIM) minggu lalu juga telah memperuntukkan lebih RM2 juta untuk membantu bayaran yuran pelajar B40 di enam buah Institut Pengajian Tinggi (IPT).

Yayasan Dakwah Islamiah Malaysia (YADIM) juga katanya telah mengedarkan borang permohonan bantuan semalam dan menerima 3000 permohonan untuk penilaian.

Selain itu, jelas Zulkifli Tabung Musa’adah COVID-19 kendalian Jabatan Kemajuan Islam Malaysia (JAKIM) juga siap sedia untuk membantu.

Tambahnya bantuan makanan Ready To Eat (RTE) oleh YAPEIM dan JAWI Foodbank oleh Jabatan Agama Islam Wilayah Persekutuan (JAWI) juga sedia untuk disampaikan dan dibekalkan.

Sebelum ini ramai pelajar memaklumkan berdepan kesulitan susulan cadangan Kementerian Pengajian Tinggi (KPT) kepada semua IPT untuk menangguhkan pendaftaran secara fizikal atau bersemuka bagi pelajar baru dan lama ke kampus masing-masing.

Cadangan itu dibuat KPT demi kesejahteraan semua pihak susulan peningkatan kes COVID-19. — AlHijrah Online.


DBP, Indonesia kongsi kepakaran pengembangan bahasa Melayu

SHAH ALAM – Dewan Bahasa dan Pustaka (DBP) akan menjalin kerjasama
dengan Perpustakaan Nasional Indonesia (Perpusnas) dan Komite Buku
Nasional Indonesia (KBNI) untuk berkongsi kepakaran dalam pelbagai
bidang penyelidikan, penerbitan dan pengembangan bahasa Melayu.

Ketua Pengarah DBP, Datuk Abang Sallehudin Abang Shokeran berkata,
perkara itu telah dicapai semasa kunjungan rasmi ke Perpusnas dan KBNI
pada 22 Februari lalu.

Menurut beliau, jalinan kerjasama itu
dibentuk susulan lawatan kerja Menteri Pendidikan, Dr. Maszlee Malik ke
Jakarta dan pertemuan beliau dengan Menteri Agama dan Menteri Pendidikan
 dan Kebudayaan Indonesia bagi menjalinkan kerjasama kedua-dua negara
dalam bidang pendidikan bulan lalu.

“Kini telah disusuli dengan pertemuan DBP, Perpustakaan Nasional
Indonesia dan Komite Buku Nasional Indonesia (KBNI),” kata beliau kepada
 Sinar Harian.

Katanya, buat masa ini DBP juga menjalankan kajian
 ke atas manuskrip Melayu dan sekiranya ada mana-mana pustakawan atau
penyelidik dari Perpusnas yang ingin menjalankan penyelidikan, DBP akan
memberikan insentif ke atas usaha tersebut.

“Kami berharap jalinan kerjasama terutama dalam bidang kajian manuskrip Melayu ini direalisasikan,” kata beliau.

Kata
 beliau, perbincangan jalinan kerjasama telah diadakan bersama Ketua
Setiausaha Perpusnas, Sri Sumekar dan Ketua Pusat Jasa dan Informasi,
Yahyono serta Ketua Bidang Transformasi Digital, Moh. Kodir.

Tambah
 beliau, Sri Sumekar ada memberitahu yang pihaknya akan memaklumkan
hasrat DBP kepada Ketua Perpusnas dan akan menyediakan memorandum
persefahaman untuk dimeterai oleh kedua-dua pihak.

Hadir sama dalam pertemuan itu, Pengarah Education Malaysia (EM) di Indonesia, Prof. Madya Dr. Mior Harris Mior Harun.

Menurut
 Abang Sallehudin, DBP turut berhasrat mengadakan kerjasama dengan
Perpusnas dalam aspek kajian dan pertukaran koleksi, penerbitan, alih
bahasa, dan pertukaran pegawai bagi tujuan menjalani latihan ikhtisas
dan perkongsian kepakaran.

Beliau berkata, DBP tertarik dengan
cara Perpustakaan Negara Malaysia (PNM) yang menghantar pegawai ke
Indonesia untuk mempelajari bidang permuliharaan bahan-bahan penerbitan
pada setiap tahun.

DBP yakin kerjasama yang dijalin akan
memberikan manfaat kepada DBP dan Perpusnas dalam usaha melestarikan
khazanah warisan serumpun.

Perpusnas memiliki tidak kurang 11,800 naskhah lama tentang kepelbagaian masyarakat, antaranya Bugis, Sunda, Jawa dan Makassar.

Sebahagian besar koleksi ini telah melalui proses pendigitalan agar mudah dibaca dan dikaji oleh para pengkaji dan masyarakat.

Menurut
 Abang Sallehudin lagi, DBP juga akan menjalin kerjasama dengan KBNI
untuk mengadakan program pertukaran pegawai bagi meningkatkan pengalaman
 dan pendedahan bagi kedua-dua pihak dan turut mengundang pihak KBNI ke
Malaysia untuk sesi perkongsian pengalaman.

“Kedua-dua pihak juga  bersetuju mengadakan memorandum persefahaman dalam bidang pemasaran  buku, dan berkolaborasi dalam Pesta Buku Antarabangsa Frankfurt di  Jerman untuk mempromosikan pelbagai warisan Malaysia-Indonesia yang  mempunyai nilai komersial ke peringkat antarabangsa,” kata beliau. – SINAR ONLINE


KEADAAN AINUL MARDHIAH LEBIH BAIK DARI SEMALAM – BAPA

KUALA LUMPUR: Ahmad Safiuddin Ahmad Razak bapa kepada Ainul Mardhiah memaklumkan keadaan anaknya hari ini lebih baik berbanding semalam.

Bagaimanapun kata Ahmad Safiuddin, anaknya masih dalam keadaan kritikal.

“Doktor dan pasukannya masih perlu berjaga-jaga dan bersedia jika serangan bertambah buruk

“Untuk masa sekarang, usaha doktor dan pasukan yang merawatnya semalam dapat menurunkan beberapa bacaan yang kritikal semalam. Alhamdulillah syukur. Terima kasih doktor dan jururawat,” katanya dalam catatan di Facebook hari ini.

Ujarnya Ainul Mardhiah masih direhatkan dan memerlukan bantuan mesin ventilator.

“Dia masih dirawat di unit jagaan rapi. Terima kasih tak terhingga buat semua yang sentiasa mendoakan. Kami sekeluarga sangat menghargainya.

“Tadi nampak Ainul buka mata sekejap. Ainul ni kuat betul. Dalam keadaan separa sedar, dia masih ada tenaga melawan.

“Ainul memang seorang pejuang. Semangat juangnya tinggi,” katanya.

Beliau juga mengharapkan doa orang ramai untuk anaknya segera keluar dari zon kritikal dan sembuh dari jangkitan tanpa sebarang komplikasi.

Semalam kanak-kanak yang pernah menghidap ketumbuhan mulut Germ Cell Tumor berada dalam keadaan kritikal akibat jangkitan kuman. – AlHijrah Online


ANWAR AKAN SAMPAI KENYATAAN NEGARA DI UNGA HARI INI

NEW YORK: Perdana Menteri Datuk Seri Anwar Ibrahim akan menyampaikan Kenyataan Negara pada Perhimpunan Agung Pertubuhan Bangsa-Bangsa Bersatu (UNGA) ke-78, Jumaat.

Beliau dijangka memulakan ucapan di ibu pejabat Pertubuhan Bangsa-Bangsa Bersatu (PBB) pada 9.45 pagi (9.45 malam waktu Malaysia).

Sesi pagi prosiding hari ini akan dimulakan dengan ucapan oleh Presiden Republik Macedonia Utara Presiden Stevo Pendarovski, diikuti Perdana Menteri Israel Benjamin Netanyahu, Perdana Menteri Mauritius Pravind Kumar Jugnauth dan Anwar.

Perdana menteri dijangka berkongsi usaha Malaysia dalam menangani krisis iklim untuk mencapai Agenda 2030, pelan hala tuju negara di bawah rangka kerja Malaysia MADANI serta beberapa isu global.

Ini adalah kemunculan pertama Anwar sebagai Perdana Menteri pada perhimpunan tahunan itu.

Tema perbahasan umum tahun ini ialah Membina Semula Kepercayaan dan Menghidupkan Semula Perpaduan Global: Mempercepatkan Tindakan Agenda 2030 dan Matlamat Pembangunan Mampan (SDG) Ke Arah Keamanan, Kemakmuran, Kemajuan dan Kemampanan Untuk Semua.

Selepas menyampaikan ucapan di UNGA, perdana menteri akan menyampaikan Khutbah Jumaat di Pusat Kebudayaan Islam New York (ICCNY).

Pada sebelah malamnya, Anwar juga akan menjadi hos majlis makan malam untuk kira-kira 1,000 diaspora Malaysia.


LELAKI CURI BEG SEMASA JEMAAH SEDANG SOLAT DI MASJID DIBURU

KOTA BHARU: Polis sedang memburu seorang lelaki yang dilihat mencuri beg silang seorang jemaah yang sedang bersolat pada waktu Zohor di Masjid Muhammadi di sini Rabu lepas, setelah rakaman kamera litar tertutup (CCTV) yang memaparkan perbuatan itu tular di media sosial.

Ketua Polis Daerah Kota Bharu ACP Mohd Rosdi Daud berkata polis menerima laporan berkaitan kejadian itu daripada mangsa yang berusia 25 tahun pada pukul 2.50 petang hari yang sama, dan kerugian dianggarkan RM2,000 termasuk telefon bimbit dan wang tunai RM150.

“Suspek ketika itu memakai seluar panjang berwarna hitam, berkemeja putih dan berkopiah, dianggarkan berumur sekitar 30-an,” katanya dalam kenyataan hari ini.

Beliau meminta orang ramai yang mempunyai maklumat mengenai suspek supaya menghubungi Sarjan Mohd Hafiz Muhammad Khila dengan menelefon 013-9529828 atau 09-7752200, atau hubungi mana-mana balai polis berhampiran bagi membantu siasatan. —AlHijrah Online


ANWAR SELAMAT TIBA DI TANAH AIR DARI TURKIYE

SEPANG: Perdana Menteri Datuk Seri Anwar Ibrahim tiba di tanah air hari ini selepas mengadakan lawatan sehari ke Turkiye bagi menzahirkan komitmen Malaysia membantu rakyat Turkiye yang terkesan dengan malapetaka gempa bumi.

Pesawat khas yang membawa Anwar serta delegasi mendarat di Kompleks Bunga Raya, Lapangan Terbang Antarabangsa Kuala Lumpur (KLIA), di sini pada kira-kira 9 pagi.

Ketibaan Anwar bersama Menteri Luar Datuk Seri Zambry Abdul Kadir dan Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas) Datuk Armizan Mohd Ali disambut Duta Besar Turkiye ke Malaysia Emir Salim Yuksel.

Dalam lawatan itu, Anwar telah bertemu Presiden Turkiye Recep Tayyip Erdogan di Ankara bagi menyampaikan ucapan takziah daripada rakyat Malaysia dan memaklumkan berkenaan bentuk bantuan yang telah diusahakan pihak kerajaan Malaysia.

Perdana Menteri turut menyantuni pasukan mencari dan menyelamat (SAR) Malaysia yang bertugas membantu mangsa gempa bumi di Nurdagi, Turkiye dan melahirkan rasa bangga atas kecekapan dan tahap profesionalisme pasukan itu.

Pasukan SAR negara terdiri daripada anggota Pasukan Mencari dan Menyelamat Khas Malaysia (SMART), Jabatan Bomba dan Penyelamat Malaysia, Angkatan Pertahanan Awam Malaysia dan Kor Kesihatan Angkatan Tentera Malaysia.

Semalam, Anwar berkata setakat Selasa, Malaysia telah berjaya mengumpul dana bantuan bencana di Turkiye sebanyak RM30 juta.

Anwar telah menunjukkan komitmen dan solidariti kepada rakyat negara itu dengan menghantar dua pasukan SMART termasuk dua anjing pengesan (K9) serta membina Hospital Medan Malaysia Tahap Tiga yang dikendalikan Angkatan Tentera Malaysia.

Pada 6 Feb lepas, gempa bumi berukuran 7.8 pada skala Richter telah melanda kawasan selatan Turkiye serta Syria, dan setakat 13 Feb, dilaporkan bilangan kematian mencecah 31,644 orang, dengan 106,428 lagi cedera, manakala di Syria pula, 5,329 orang maut dan 14,500 orang cedera.

Setakat Selasa lepas, pasukan SAR negara telah mengeluarkan 47 mayat dan menyelamatkan lima sekeluarga.–AlHijrah Online


COVID-19: 6,000 DISARING SETIAP HARI DI IRAN

ANKARA: Dianggarkan 6,000 warga Iran jalani saringan koronavirus setiap hari, demikian menurut pegawai kesihatan semalam.

Bercakap kepada agensi berita nasional IRNA, Pengarah Pasteur Institute of Iran, Dr Alireza Biglari berkata, lebih 220,000 kit ujian koronavirus didermakan kepada Iran dengan 80,000 darinya telah digunakan.

Biglari berkata jumlah makmal bagi ujian saringan COVID-19 akan ditingkatkan dari 50 kepada 70 makmal ujian di seluruh Iran.

Kementerian Kesihatan Iran mengumumkan majoriti mangsa maut akibat virus itu berusia dalam lingkungan 67 tahun dengan 54 tahun adalah purata mangsa yang dijangkiti.

Bayi berusia tiga tahun yang mengidap leukemia tetapi maut akibat koronavirus, adalah mangsa termuda di negara itu.

Selain China, Itali dan Korea Selatan, Iran antara negara terjejas teruk akibat virus itu yang mula merebak ke seluruh dunia sejak Disember lalu.

Tehran melaksanakan langkah pencegahan seperti menutup sekolah dan universiti, membatalkan acara sukan dan melarang pegawai kerajaan keluar negara bagi membendung wabak itu.

Muncul di Wuhan, China pada Disember lalu, koronavirus yang secara rasminya dikenali sebagai COVID-19, kini menular di 129 negara dan wilayah.

Angka kematian global akibat koronavirus kini sekitar 5,400 orang dengan 142,000 kes jangkitan, menurut Pertubuhan Kesihatan Sedunia (WHO) yang mengisytiharkan wabak penyakit itu sebagai pandemik global. — Terjemahan AlHijrah Online


MAJLIS KAHWIN, CUKUR JAMBUL CETUS KLUSTER COVID-19

KOTA KINABALU: Penganjuran majlis perkahwinan dan upacara potong jambul atau bercukur mencetuskan kluster baharu COVID-19 berkaitan jangkitan dalam komuniti yang dilaporkan di Sabah, hari ini.

Jurucakap perkembangan harian COVID-19 Sabah, Datuk Masidi Manjun, berkata kluster baharu yang berlaku di Kampung Karanaan, Ranau itu dikesan selepas seorang penduduk yang juga kakitangan awam di daerah itu didapati positif COVID-19.

“Penularan virus yang menjangkiti 52 orang penduduk kampung setakat ini dipercayai berpunca daripada perkumpulan orang ramai dalam satu majlis perkahwinan dan dua upacara potong jambul yang turut dihadiri saudara mara dari luar daerah,” katanya dalam kenyataan media, petang ini.

Berdasarkan prosedur operasi standard (SOP) Fasa 3 Pelan Pemulihan Negara (PPN) bagi negeri Sabah ketika ini, aktiviti sosial masih dilarang.

Ia termasuk kenduri-kendara, majlis sambutan perayaan, meraikan pernikahan atau pertunangan, perkahwinan, resepsi, majlis aqiqah, doa selamat, tahlil, sambutan ulang tahun, hari kelahiran dan ‘reunion’.

Masidi yang juga Menteri Kerajaan Tempatan dan Perumahan Negeri Sabah, berkata kluster baharu itu adalah satu peringatan perlunya orang ramai mematuhi prosedur operasi standard (SOP) sepanjang masa.

Katanya, pematuhan SOP penting lebih-lebih lagi Sabah akan beralih ke Fasa 4 PPN mulai esok dengan pelbagai kelonggaran sekatan terhadap majlis sosial dan aktiviti ekonomi.

“Kesannya ialah risiko jangkitan virus di tempat awam dan acara sosial akan semakin tinggi. Rakyat tidak boleh lalai mematuhi semua SOP.

“Kelonggaran ini meletakkan tanggungjawab ‘frontliners’ di bahu rakyat sendiri untuk mengekang penularan virus COVID-19,” katanya.

Sementara itu, Sabah hari ini mencatat 405 kes baharu COVID-19, turun 164 kes berbanding 569 kes yang dilaporkan semalam, iaitu antara yang terendah sejak beberapa bulan lalu.

“Kecuali daerah Kota Kinabalu yang mencatat 52 kes baharu, jumlah kes harian di semua daerah di Sabah pada hari ini adalah di bawah angka 50.

“Sebanyak 11 daerah mencatat kes baharu kurang daripada 10 kes, manakala tiga daerah iaitu Kunak, Tongod dan Kalabakan tidak mencatat sebarang jangkitan baharu,” katanya. –AlHijrah Online


‘Dakwa mimpi Kaabah dikelilingi berhala’: Polis

KLANG – Mendakwa sering bermimpi melihat Kaabah dikelilingi patung
berhala, seorang lelaki mengaku meletak patung itu di Surau Sabilul
Huda, di Taman Pendamar Indah, Pelabuhan Klang, di sini.

Itu pengakuan lelaki berusia 37 tahun selepas diberkas polis Bahagian
 Siasatan Jenayah Klang Selatan, kira-kira jam 6.15 petang, semalam.

Ketua
 Polis Daerah Klang Selatan, Asisten Komisioner Shamsul Amar berkata,
terdapat dua kes berhubung penemuan patung berhala di surau tersebut
yang dilaporkan berlaku pada Rabu dan Sabtu lalu.

Menurutnya, susulan laporan polis, suspek yang merupakan seorang
penganggur diberkas di rumahnya, kira-kira 200 meter dari surau
tersebut.

“Soal siasat mendapati, suspek positif dadah jenis
syabu dan mengaku pernah belajar ilmu agama yang salah (gila isim) di
negara jiran.

“Menurut suspek, ketika berada di rumah keluarganya
 dia sering bermimpi melihat Kaabah yang dikelilingi patung berhala.
Ekoran mimpi itu suspek percaya dia perlu melakukan perkara yang sama di
 surau itu,” katanya dalam sidang media di Ibu Pejabat Polis Daerah
Klang Selatan, hari ini.

Beliau berkata, suspek ini telah
meletakkan sebuah patung Datuk Gong dalam kejadian pertama dan dua lagi
patung berhala kecil dalam kejadian kedua kononnya bagi mengajak
penganut agama tersebut untuk melakukan ibadah di surau terbabit.

Tambah
 Shamsul Amar, siasatan juga mendapati ada antara patung ini dicuri dari
 sebuah tokong kecil serta diambil dari tempat pembuangan sampah.

“Kita
 tidak tolak kemungkinan suspek mempunyai masalah mental. Semakan rekod
yang dibuat juga mendapati suspek ini mempunyai dua rekod jenayah
lampau. Siasatan menyeluruh sedang dijalankan merangkumi semua aspek,”
katanya.

Tegasnya,
 justeru polis menolak sama sekali kejadian yang berlaku ini adalah
perbuatan individu atau berkumpulan untuk mencemarkan tempat sembahyang
dengan niat hendak mengaibkan agama. Kejadian juga tiada kaitan dengan
isu hubungan antara kaum dan agama.

Kes disiasat mengikut Seksyen 295 Kanun Keseksaan dan Seksyen 379 Kanun Keseksaan. – SINAR ONLINE


DUN PULAU PINANG TIDAK AKAN DIBUBARKAN SEHINGGA TAHUN DEPAN

PETALING JAYA: Mesyuarat Majlis Presiden Pakatan Harapan (PH) hari ini memutuskan Dewan Undangan Negeri (DUN) Pulau Pinang tidak akan dibubarkan sehingga tahun depan.

Setiausaha Agung DAP Anthony Loke berkata pendirian asal PH untuk tidak membubarkan DUN Negeri Sembilan, Selangor dan Pulau Pinang pada tahun ini harus dikekalkan bagi mengelak keadaan yang akan menggambarkan PH tidak bersatu.

Katanya DUN Pulau Pinang hanya akan dibubarkan pada tarikh yang lebih kondusif iaitu selepas tempoh monsun, dan ia satu keputusan yang sukar dan mengecewakan kepimpinan DAP Pulau Pinang yang mahu membubarkan DUN negeri itu serentak dengan pembubaran Parlimen bagi menghadapi Pilihan Raya Umum Ke-15 (PRU15).

“Saya perlu mengecewakan rakan sendiri (DAP) di Pulau Pinang kerana saya tahu kalau kita membuat keputusan supaya DUN Pulau Pinang dibubarkan tetapi DUN Negeri Sembilan dan Selangor tidak dibubarkan, itu akan diterjemahkan sebagai ‘breaking of ranks’ yang akan menjadi senjata dan peluru bagi menggambarkan PH seolah-olah tidak bersatu dan membuat keputusan secara kolektif,” katanya .

Beliau berkata demikian dalam sidang media selepas mesyuarat Majlis Presiden PH yang diadakan di Ibu Pejabat PKR  di sini hari ini.

Turut hadir Pengerusi PH dan Presiden PKR Datuk Seri Anwar Ibrahim serta Presiden Parti Amanah Mohamad Sabu.

“Saya perlu membuat keputusan ini sebab perpaduan dan keutuhan PH untuk menghadapi PRU teramat penting” katanya.

Loke berkata mesyuarat Jawatankuasa Tertinggi Pusat DAP (CEC) telah diadakan dua kali untuk membincangkan permintaan kepimpinan DAP Pulau Pinang berkenaan hasrat membubarkan DUN Pulau Pinang setelah mendengar hasrat pengundi di negeri itu untuk tidak mengundi dua kali.

“Namun pimpinan tertinggi PH telah membuat keputusan mengekalkan pendirian untuk menangguhkan pembubaran DUN di Pulau Pinang, Negeri Sembilan dan Selangor. Dalam satu pakatan, walaupun tidak ada satu pandangan yang sama tetapi akhirnya perlu ada keputusan bersama,” katanya.

Sehingga kini, hanya Pahang dan Perlis yang ditadbir Barisan Nasional (BN) telah membubarkan DUN masing-masing, manakala PAS yang mentadbir Kelantan, Terengganu dan Kedah, juga mengekalkan pendirian untuk tidak membubarkan DUN di tiga negeri berkenaan.

Sementara itu, Anwar berkata PH akan memutuskan bersama soal logo dan pembahagian kerusi sewaktu Konvensyen PH pada 20 Okt ini di Ipoh. – AlHijrah Online


DEWAN RAKYAT DITANGGUH SEMENTARA SUSULAN AMARAN KEBAKARAN

KUALA LUMPUR: Persidangan Dewan Rakyat hari ini ditangguh seketika susulan loceng amaran kebakaran dibunyikan.

Ekoran amaran berkenaan, Speaker Dewan Rakyat, Datuk Azhar Azizan Harun meminta semua pihak termasuk ahli Parlimen segera keluar daripada bangunan Parlimen.

Persidangan ditangguhkan kira-kira 15 minit sebelum kembali diteruskan selepas keadaan diyakini selamat.

Azhar berkata, punca insiden tersebut sedang disiasat. — AlHijrah Online


KKM CADANG BERSEMUKA DENGAN GOLONGAN ANTI VAKSIN

KUALA LUMPUR: Kementerian Kesihatan Malaysia (KKM) bercadang untuk bersemuka dengan golongan anti vaksin bertujuan memberi fakta dan penerangan berhubung vaksin COVID-19 berdasarkan kajian klinikal yang sahih.

Timbalan Menteri Kesihatan, Datuk Dr Noor Azmi Ghazali berkata, kumpulan terbabit perlu diberi penerangan yang jelas berhubung vaksin COVID-19 kerana KKM tidak membuat sebarang keputusan secara semberono serta berdasarkan kajian dalam dan luar negara.

Tambahnya, KKM sebelum ini sudah menyatakan bahawa vaksin COVID-19 bukanlah penyembuh tetapi bagi meningkatkan imuniti badan dan kajian juga menunjukkan terdapat kesan penurunan antibodi selepas enam bulan divaksin, lalu memerlukan individu berkenaan diberi dos penggalak.

“Jadi saya nak sarankan kalau ada kumpulan ini (anti vaksin), kenapa tidak kita jumpa, kita boleh uruskan, saya boleh berbincang dengan Menteri Kesihatan. Kita bersemuka dan bercakap yang sebenar-benarnya.

“Jangan kita cakap sini sana dan menyebarkan berita palsu, kita bimbang juga. Nanti KKMM (Kementerian Komunikasi dan Multimedia) akan ambil tindakan kerana penyebaran berita palsu pula,” katanya dalam sesi soal jawab pada persidangan Dewan Negara, hari ini.

Ulas beliau, perjumpaan tersebut juga boleh diaturkan dengan penglibatan Menteri Kesihatan Khairy Jamaluddin Abu Bakar.—AlHijrah Online


19 maut, berpuluh cedera banjir buruk di Iran

TEHERAN – Banjir buruk di sebahagian besar Iran mengorbankan  sekurang-kurangnya 19 nyawa dan mencederakan lebih 90 yang lain, ia  turut mencetuskan risiko tanah runtuh berikutan hujan lebat yang  dijangka berterusan hingga esok, kata pasukan kecemasan.

Menurut Timbalan Menteri Dalam Negeri Mehdi Jamalinejad, keadaan  dilihat kritikal di wilayah Khuzestan, Lorestan dan Kohgiluyeh-Va-Boyerahmad.

Sejumlah 17 mangsa yang dilapor terkorban di Shiraz merupakan pengunjung yang terperangkap dalam banjir setelah memasuki bandar tersebut menggunakan kereta, sementara wilayah Kermanshah dan Lorestan masing-masing mencatatkan satu kematian.

Dengan 25 dari 31 wilayah di Iran mengalami banjir dan berdepan  situasi bahaya, Jawatankuasa Pengurusan Bencana Kebangsaan telah diaktifkan di peringkat kabinet.

“Saya telah mengarahkan kesemua gabenor dan pentadbir wilayah serta pegawai berkuasa seluruh negara  untuk bersiap siaga dalam tempoh 72 jam berikutnya,” kata Timbalan Presiden Pertama Eshagh Jahangiri kepada media selepas mesyuarat pertama  jawatankuasa terbabit.

Presiden Hassan Rouhani menyampaikan ucapan takziah kepada keluarga mangsa dan mengucapkan terima kasih kepada anggota pasukan kecemasan serta pasukan tentera yang memberi tindakbalas pantas dalam menangani bencana terbabit.

Rouhani turut menuntut penjelasan segera berhubung jumlah kematian tinggi yang berlaku di Shiraz.

Dalam pada itu, media tempatan melaporkan ratusan kampung terputus bekalan elektrik dan air dan selain terputus hubungan. Organisasi pengurusan krisis dan kementerian kesihatan pula memaklumkan cuti kesemua petugas dibekukan dan diletakkan dalam keadaan berjaga-jaga.

“Perubahan  iklim seluruh dunia mencetuskan banjir yang jarang berlaku di negara  kita,” kata Menteri Tenaga Reza Ardekanian yang bertanggungjawab  terhadap empangan dan bekalan air. – SINAR ONLINE


PENGGUNA LEBUH RAYA BOLEH BAYAR TOL GUNA KAD DEBIT, KREDIT TAHUN INI

KUALA LUMPUR: Pengguna lebuh raya boleh menggunakan kad debit dan kredit untuk pembayaran tol di beberapa lebuh raya utama bermula selewat-lewatnya September 2023.

Menteri Kerja Raya Datuk Seri Alexander Nanta Linggi berkata, pelaksanaan sistem pembayaran terbuka (open payment system) itu merupakan inisiatif awal dalam peralihan ke arah sistem Multi Lane Fast Flow (MLFF) yang sedang giat diusahakan.

Katanya lebuhraya berkenaan adalah Lebuhraya Sungai Besi, Lebuhraya Baru Pantai, Lebuhraya Bertingkat Ampang–Kuala Lumpur, Lebuhraya Koridor Guthrie serta Jambatan Pulau Pinang.

“Saya ingin memaklumkan bahawa Proof of Concept (POC) MLFF akan dijalankan sebelum penghujung Oktober 2023 bagi menilai sistem MLFF sebelum ianya dilaksanakan bagi kesemua lebuh raya di Malaysia.

“Lokasi POC ini sedang dalam rundingan dan akan dimuktamadkan dalam masa terdekat. Pelaksanaan sepenuhnya MLFF ini akan dilaksanakan secara berfasa selewat-lewatnya pada suku ketiga 2024,” katanya menerusi hantaran di Facebook hari ini.

Jelasnya, menerusi pelaksanaan MLFF, ‘open payment system’ akan dilaksanakan bagi kutipan tol bagi kesemua lebuh raya di Malaysia dan akan membuka peluang kepada lebih ramai pihak pemberi kemudahan eWallet untuk turut serta dan tiada lagi monopoli oleh pihak Touch N Go.

Persaingan sihat akan wujud di antara pemain industri yang akan membuka lebih banyak pilihan kepada pengguna lebuhraya untuk membuat pembayaran tol sekaligus memberikan kemudahan kepada mereka, katanya.

“Saya berharap usaha ini akan mendapat kerjasama semua pihak dan memberi manfaat yang menyeluruh kepada semua terutamanya rakyat dan pengguna lebuhraya di negara ini,” katanya.—AlHijrah Online


WANITA SEMPAT SELAMATKAN CUCU SEBELUM MAUT DILANGGAR MOTOSIKAL

KOTA KINABALU: Seorang wanita pejalan kaki berusia 56 tahun sempat bertindak menyelamatkan cucunya berusia sembilan tahun dengan menolak kanak-kanak itu, sebelum maut selepas dilanggar motosikal dalam kejadian di sini pada pagi tadi.

Ketua Polis Daerah Kota Kinabalu ACP Mohd Zaidi Abdullah berkata kejadian di Jalan Universiti Malaysia Sabah (UMS) berhampiran Kampung Rampayan di sini turut meragut nyawa penunggang motosikal itu seorang lelaki berusia 46 tahun.

Beliau berkata dalam kejadian tersebut, cucu wanita itu dan pembonceng motosikal wanita berusia 47 tahun terselamat serta hanya mengalami cedera ringan.

“Siasatan awal kejadian, mendapati penunggang motosikal itu dalam perjalanan dari arah Indah Permai menuju ke 1Borneo untuk menghantar pembonceng ke tempat kerja. Apabila sampai di lokasi kejadian, pejalan kaki itu bersama cucunya tiba-tiba melintas, menyebabkan penunggang motosikal tidak dapat mengelak.”

“Sebelum pelanggaran berlaku, pejalan kaki itu sempat menolak cucunya untuk elak dilanggar. Kesan perlanggaran tersebut menyebabkan motosikal itu terbabas ke bahu jalan. Pejalan kaki dan penunggang itu cedera di bahagian kepala dan meninggal dunia di tempat kejadian,” katanya ketika dihubungi pemberita hari ini.

Beliau berkata kes itu disiasat mengikut Seksyen 41(1) Akta Pengangkutan Jalan 1987.

Sementara itu di SANDAKAN, seorang lelaki maut apabila kereta Perodua Viva dipandunya terbabas masuk ke dalam sebuah lubang pembentungan yang dipenuhi air dianggarkan sedalam 1.5 meter yang dalam proses pembinaan oleh Jabatan Kerja Raya (JKR) di Jalan Lintas Utara, Batu 3 pada 7.30 pagi tadi.

Ketua Polis Daerah Sandakan ACP Abdul Fuad Abdul Malek berkata siasatan awal polis mendapati mangsa berusia 52 tahun, yang sedang memandu dari Batu 4 ke arah pusat bandar, hilang kawalan kenderaan tersebut dan merempuh beberapa penghadang plastik dan konkrit disediakan pihak kontraktor pembinaan.

“Kenderaan itu terjunam ke dalam lubang pembentungan yang sedang dalam pembinaan di bahu jalan. Impak daripada kemalangan itu, pemandu meninggal di lokasi kejadian,” katanya dan kes disiasat di bawah Seksyen 41 (1)/85  Akta Pengangkutan Jalan 1987.

Menurut kenyataan Jabatan Bomba dan Penyelamat Malaysia (Sabah) pasukan dari Balai Bomba dan Penyelamat Sandakan bersama JKR mengepam keluar air untuk memudahkan operasi menyelamat dan menemukan seorang mangsa lelaki di dalam kenderaan tersebut.

“Mangsa disahkan meninggal dunia oleh pegawai perubatan di lokasi kejadian dan seterusnya diserahkan kepada pihak polis untuk tindakan lanjut. Operasi tamat pada 8.57 pagi,” menurut kenyataan itu.–AlHijrah Online


RAMAI ISI ‘TANGKI PENUH’ HARI INI

Tinjauan di beberapa stesen minyak di ibu negara mendapati jumlah pengguna jalan raya yang mengisi minyak sehingga tangki penuh meningkat berbanding sebelum ini.

Menurut petugas di stesen minyak, jumlah kenderaan yang singgah untuk mengisi minyak pada hari ini sejak pagi turut bertambah bagi mengambil kesempatan harga minyak yang rendah.

Rata-rata pengguna jalan raya yang ditemui melahirkan rasa gembira dengan harga baharu minyak ini.
Menurut Nik Fatini Sohaimi, pengumuman harga minyak baharu ini pastinya membantu mengurangkan perbelanjaan rakyat Malaysia.

“Bila tahu ada penurunan ni, saya rasa gembira. Penurunan (harga) minyak tersebut mungkin akan membantu mengurangkan sedikit perbelanjaan bagi rakyat Malaysia”.

“Baguslah kalau (harga) minyak sudah turun sekarang. Bagi yang berpendapatan rendah seperti saya, senanglah sedikit,” kata Gunasegaran Rathinam yang bekerja sebagai pemandu peribadi.

Ada juga pengguna jalan raya yang menyuarakan pendapat bahawa harga barangan juga perlu diturunkan memandangkan alasan harga minyak yang tinggi sudah tidak relevan.

Menurut seorang kakitangan kerajaan, Rosli Raman, tidak adil jika harga barangan dinaikkan apabila harga bahan api naik tetapi harga barangan kekal apabila harga bahan api turun.

“Bila harga minyak turun, harga barang mesti turun. Jangan pula bila harga minyak turun, dia stabil. Tapi bila harga minyak naik, dia ikut naik. Tak adillah macam tu”.

Bagi guru taska, Nur Syazwanie Mazni, semua pihak perlu bertimbang rasa terutamanya antara penjual dan pengguna supaya semua pihak dapat berkongsi bebanan kos sara hidup.

“Kita kena sama-sama fahamlah kos sara diri. Kita nak membeli, dia pun nak menjual. Sama-sama fahamlah. Tak perlu ambil untung lebih disebabkan minyak naik”.
Sebelum ini Menteri Kewangan, Lim Guan Eng mengumumkan harga baharu bagi produk petroleum.
Harga seliter RON95 sebelum ini RM2.20, tetapi kini RM1.93. Bagi RON 97 pula, harga diturunkan sebanyak 27 sen, iaitu kepada RM2.23 seliter dan diesel pula RM 2.04 seliter, penurunan sebanyak 14 sen.


MASJID BESAR HAGIA SOPHIA TURKI AKAN ADAKAN SOLAT TARAWIH PERTAMA SELEPAS 88 TAHUN

ISTANBUL: Masjid Besar Hagia Sophia Turki di Istanbul akan mengadakan solat tarawih yang pertama dalam tempoh 88 tahun, solat sunat yang dilakukan pada bulan Ramadan, lapor Agensi Anadolu (AA).

Beberapa acara untuk Ramadan juga akan diadakan di masjid itu, yang diubah suai menjadi muzium pada 1934. Pada 2020, statusnya kembali sebagai masjid yang dibuka untuk ibadah pada 24 Julai tahun itu.

Namun, masjid itu tidak digunakan kerana sekatan COVID-19 di Turki untuk mengelak risiko jangkitan.

Bagaimanapun, pihak berkuasa Turki memutuskan untuk membuka semula masjid itu pada Ramadan berikutan kebanyakan penduduk sudahpun divaksin dan jumlah kes baharu dan kematian semakin menurun.

Hagia Sophia dibina pada 532 SM. Ia dijadikan masjid pada 1453 selepas penaklukan Istanbul.

Ia digunakan sebagai gereja selama 916 tahun dan 86 tahun sebagai muzium. Dari 1453 hingga 1934, atau hampir 500 tahun, ia berfungsi sebagai masjid.

Pada 1985, Hagia Sophia telah dimasukkan ke dalam Senarai Warisan Dunia UNESCO.

Hagia Sophia juga merupakan antara destinasi pelancongan utama Turki dan terus dibuka untuk pelawat dari dalam dan luar negara.–AlHijrah Online


WOW, HEBAT PENANGAN POKEMON GO DI MALAYSIA!

BELUM LAGI DILANCARKAN DI MALAYSIA, POKEMON GO SUDAH JADI BUAH MULUT.

Pokemon Go mendapat reaksi dari pelbagai pihak, walaupun aplikasi permainan itu masih belum boleh dimuat turun secara rasmi di negara ini.

Sebelum ini, Arab Saudi telah pun memperbaharui fatwa yang dikeluarkan mengenai permainan Pokemon Go ini.

Hari ke hari, Pokemon Go menjadi semakin sensasi; populariti aplikasi ini bermula sebaik sahaja dilancarkan kerana permainan ini mengimbau kembali zaman kegemilangan Pokemon yang dimainkan melalui pelbagai platform sebelum ini. Sehinggalah aplikasi ini menjadi semakin sensasi apabila terdapat kes-kes kemalangan melibatkan pemainnya yang terlampau leka.

Apa yang lebih membimbangkan, sudah ada kes maut melibatkan Pokemon Go!

Gelombang negatif yang dibawa oleh Pokemon Go belum lagi sampai di Malaysia, namun pelbagai pihak telah tampil menyuarakan kebimbangan.

Bermula dari Ketua Polis Negara, pakar sosial dan kriminologi, sehingga ke pendakwah bebas turut menyampaikan pendapat masing-masing. Orang awam juga ada pendapat sendiri. Mufti juga bakal memberi reaksi mengenai aplikasi ini.

Reaksi ini boleh ditonton dalam laporan Berita Alhijrah semalam, Sabtu, 23 Julai 2016.

Wow, sungguh hebat penangan Pokemon Go ini. Belum lagi sampai, bahangnya sudah terasa!


TIDAK SAH SOLAT WANITA BERSTOKING TERLALU NIPIS, NAMPAK WARNA KULIT

KUALA LUMPUR: Solat bagi wanita yang memakai stoking terlalu nipis sehingga boleh menampakkan warna kulit adalah tidak sah.

Pejabat Mufti Wilayah Persekutuan (PMWP) dalam hantaran di Facebook memaklumkan, kaum wanita wajib menutup bahagian tapak kaki semasa menunaikan ibadah solat kerana aurat bagi wanita adalah seluruh tubuh kecuali wajah dan tapak tangan.

“Antara syarat-syarat sah solat ialah menutup aurat dengan sempurna.

“Jika seseorang bersolat dalam keadaan tidak menutup aurat maka solatnya tidak sah dan perlu dikerjakan semula,” jelas hantaran itu.

Dalam perkongsian sebelum ini juga, PMWP menjelaskan stoking wanita yang nipis tetapi tidak boleh dilihat warna kulitnya, dan tidak boleh dibezakan warna kulit hitam atau putihnya dalam jarak kira-kira 1.5 meter adalah dibolehkan untuk dipakai semasa solat.

Bagaimanapun, wanita disunatkan untuk memakai stoking yang lebih tebal untuk keluar daripada khilaf dan mengelakkan fitnah.—AlHijrah Online


BAYI LELAKI DITINGGAL ATAS BUAIAN BESI

SABAK BERNAM: Seorang bayi lelaki dipercayai baru dilahirkan ditemui di atas buaian besi di hadapan sebuah rumah di Lorong Asrama Anak Yatim, Batu 36, di sini hari ini.

Bayi tersebut ditemui dalam keadaan sudah dipotong tali pusat oleh seorang pemandu lori berusia 29 tahun semasa mahu keluar bekerja pada jam 8.55 pagi.

Ketua Polis Daerah Sabak Bernam Supt Agus Salim Mohd Alias berkata, lelaki itu terlihat sesuatu seperti bungkusan di atas buaian besi berhadapan rumahnya.

“Lelaki itu kemudian menghampiri buaian besi di depan rumah terkejut apabila menemui bayi dalam keadaan sempurna.

“Bayi itu hanya dibaluti kain batik sahaja dan tidak dipakaikan apa-apa pakaian termasuk lampin,” katanya dalam satu kenyataan hari ini.

Katanya, lelaki itu menghubungi Hospital Tengku Ampuan Jemaah (HTAJ) bagi mendapatkan bantuan.

“Pasukan ambulans tiba di lokasi kejadian dan pasukan perubatan mengesahkan bayi dalam keadaan sihat dan tiada kecederaan fizikal dialami selain dalam keadaan bersih dan tiada kesan darah,” katanya.

Tambah Agus, tiada sebarang dokumen atau apa-apa barang lain yang ditinggalkan bersama bayi dan bayi berkenaan dibawa ke HTAJ untuk rawatan lanjut.

Kes disiasat mengikut Seksyen 317 Kanun Keseksaan.—AlHijrah Online


3.7 JUTA SARUNG TANGAN, 20,000 SUT PELINDUNG DIHANTAR KE CHINA

PUTRAJAYA: Sebanyak 3.7 juta sarung tangan klinikal dan 20,000 sut pelindung perubatan dihantar ke China.

Presiden Dewan Perniagaan Laluan Sutera Malaysia-China, Tan Sri Ong Tee Keat berkata, daripada jumlah itu, sebanyak 2.3 juta pasang sarung tangan sedia berlepas ke negara itu malam nanti.

“Barangan itu akan dihantar menerusi China Airlines yang dijadualkan berlepas malam ini,” katanya pada sidang media di Kementerian Industri Utama di sini hari ini yang turut dihadiri Menterinya, Teresa Kok.

Menurutnya, sumbangan tersebut merupakan sumbangsih daripada lima syarikat tempatan yang akan diedarkan ke lima wilayah.

“Ia akan dihantar ke Hunan, Hubei, Shandong, Hainan dan Guandong,” katanya.

Pada 31 Januari lalu, Teresa mengumumkan Malaysia akan menyumbang 18 juta pasang sarung tangan klinikal kepada China menerusi Majlis Promosi Eksport Getah Malaysia (MREPC) dan pengeluar sarung tangan getah di negara ini. — SINAR HARIAN


PROSIDING BELA DIRI SITI BAINUN: DUA LAGI PEGUAM TARIK DIRI

KUALA LUMPUR: Dua lagi peguam Siti Bainun Ahd Razali menarik diri daripada mewakili pengasas Rumah Bonda itu pada prosiding bela diri beliau atas pertuduhan mengabai dan menganiaya seorang remaja perempuan sindrom Down yang dikenali sebagai Bella.

Mereka ialah Nurul Hafidzah Hassan dan Asiah Abd Jalil.

Semalam, A’minahtul Mardiah Md Nor, Mohammad Farhan Maaruf dan Nur Ellena Mohamed Razif, kesemuanya daripada firma guaman berbeza, telah menarik diri daripada mewakili Siti Bainun sekali gus menjadikan tertuduh kini tidak mempunyai peguam.

Pada prosiding hari ini, Hakim Mahkamah Sesyen Izralizam Sanusi memaklumkan Siti Bainun bahawa mahkamah telah menerima notis penarikan diri yang difailkan oleh Nurul Hafidzah dan Asiah semalam.

“Saya menerima notis pada 9 malam tadi. Saya akan beri tarikh dan kamu kena lantik peguam baharu secepat mungkin. Kalau kamu rasa kecewa dan tidak berpuas hati dengan peguam-peguam itu, kamu boleh membuat aduan kepada Majlis Peguam Malaysia.

“Sekarang kamu tinggal keseorangan dan tidak ada peguam, jadi saya boleh mempertimbang perkara itu. Saya tiada masalah kalau peguam menarik diri,” kata beliau dan Siti Bainun dilihat sebak sambil mengesat air mata susulan penarikan diri dua lagi peguamnya.

Izralizam turut menasihati Siti Bainun untuk melantik peguam baharu kerana beliau berhak membela diri namun perlu mematuhi prosedur, perintah dan arahan mahkamah bagi melancarkan perjalanan kes itu.

“Saya juga tidak mahu ada isu kamu tidak diberikan peluang secukupnya untuk membela diri dan kamu boleh dapatkan dokumen-dokumen untuk perbicaraan dalam minggu ini daripada lima firma tersebut dengan segera sebab kamu yang perlu jawab nanti.

“Jangan lantik tiga hingga empat firma… kalau dapat seorang pun tak mengapa, janji peguam itu boleh memberi komitmen. Kamu kena cari peguam lain kerana keadilan bukan kepada kamu sahaja tetapi pada mangsa dan pihak-pihak terlibat.

“Jika peguam masih tidak dilantik, saya terpaksa jalankan kes tanpa peguam,” kata hakim itu.

Bagaimanapun, Siti Bainun berkata beliau telah mengisi borang dengan Yayasan Bantuan Guaman Kebangsaan dan akan mencari peguam lain.

Timbalan Pendakwa Raya Zilfinaz Abbas pula memaklumkan mahkamah bahawa ini adalah kali kedua Nurul Hafidzah menarik diri daripada mewakili kes itu dan penarikan diri di saat akhir merupakan penyalahgunaan proses mahkamah.

Mahkamah kemudian menetapkan 26 dan 27 Jan ini untuk prosiding bela diri dan tarikh yang ditetapkan sebelum ini iaitu esok hingga Jumaat dilapangkan.

Pada 24 Nov tahun lepas, Izralizam memerintahkan Siti Bainun membela diri atas kedua-dua pertuduhan selepas mendapati pendakwaan berjaya membuktikan kes prima facie terhadapnya.

Siti Bainun didakwa mengabai dan menganiaya remaja perempuan berusia 13 tahun itu sehingga menyebabkan mangsa mengalami kecederaan fizikal serta emosi di sebuah unit kondominium di Wangsa Maju antara Februari dan Jun 2021.

Beliau didakwa mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya jika sabit kesalahan.–AlHijrah Online